Cemari air sungai ibarat cubaan membunuh

BANGI, 17 Muharram 1442H, Sabtu – Pihak yang didakwa mencemari air sungai diibaratkan sebagai cubaan untuk meracun atau membunuh.

Menteri Wilayah Persekutuan, Tan Sri Annuar Musa berkata, apatah lagi ia merupakan kes berulang yang wajar dikenakan hukuman berat lagi setimpal.

“Pihak yang sengaja mencemari punca air termasuk sungai dan empangan, ibarat percubaan meracun dan membunuh. Apa lagi kes berulang.

“Kita pinda undang-undang supaya hukuman berat dikenakan,” katanya dalam ciapan di akaun Twitter beliau, hari ini.

Annuar berkata, masalah gangguan bekalan air yang kerap berlaku di ibu negara begitu membimbangkan.

Beliau berharap satu pelan jangka panjang dibentuk bagi memastikan masalah sama tidak berulang kembali pada masa hadapan.

“Satu penyelesaian jangka panjang perlu dicari termasuk Wilayah Persekutuan mempunyai perbadanan air sendiri serta membina sistem back up atau alternatif bekalan untuk jangka panjang.

“Tindakan ke arah itu perlu segera diterokai,” katanya lagi.


Warga emas maut dalam kemalangan enam kenderaan

NIBONG TEBAL, 24 Safar 1445H, Ahad – Seorang wanita warga emas maut manakala tujuh lagi cedera dalam kemalangan membabitkan enam kenderaan di KM164.8 Lebuhraya Utara Selatan berhampiran susur keluar Bukit Minyak-Sungai Bakap dekat sini, hari ini.

Kejadian kira-kira 4.20 pagi itu melibatkan keseluruhan 21 mangsa, namun 13 daripadanya tidak mengalami sebarang kecederaan.

Jurucakap Pusat Gerakan Operasi (PGO) Jabatan Bomba dan Penyelamat Malaysia (JBPM) Pulau Pinang berkata, pihaknya menerima panggilan kecemasan pada 4.30 pagi sebelum sepasukan anggota dari Balai Bomba dan Penyelamat (BBP) Nibong Tebal digegaskan ke lokasi kemalangan.

“Sebaik pihak bomba tiba, didapati kemalangan itu melibatkan dua treler dengan satu daripadanya membawa muatan kayu terbalik melintangi jalan dan menyebabkan empat kereta turut terlibat dalam nahas.

“Pihak bomba mengeluarkan mangsa tersepit menggunakan peralatan khas dan beberapa mangsa yang berjaya dikeluarkan, dihantar ke Hospital Sungai Bakap (HSB),” katanya di sini hari ini.

Jurucakap itu berkata, wanita warga emas berusia 60-an itu meninggal dunia di lokasi kejadian akibat kecederan parah dipercayai dihempap kayu daripada treler tersebut.

Katanya, wanita itu merupakan penumpang hadapan kereta jenis Toyota Corolla dan terdapat seorang lagi wanita berusia 50-an tersepit dalam kenderaan tersebut, namun berjaya diselamatkan.

Terdapat tiga lelaki berusia 20-an dalam kereta itu dan kesemuanya yang cedera ringan turut dihantar ke HSB.

“Pemandu treler yang membawa kayu iaitu seorang lelaki berusia 30-an mengalami kecederaan parah manakala dua lagi yang cedera ringan ialah dua wanita berusia 20-an dan 40-an iaitu pemandu dan penumpang kereta Perodua Bezza,” katanya.

Beliau berkata, pemandu sebuah lagi treler dan 12 lagi individu masing-masing menaiki kereta Perodua Alza dan Proton Saga tidak mengalami sebarang kecederaan.- Bernama


Serangan roket sasar Istana Presiden Afghanistan gagal

KABUL, 10 Zulhijjah 1442H, Selasa – Beberapa bedilan roket yang dilancarkan ke arah Istana Presiden Afghanistan di Kabul dilaporkan tersasar, menurut pegawai dan laporan media pada Selasa.

Agensi Berita Xinhua menyatakan setakat ini tiada korban jiwa dilaporkan. Menurut media tempatan berlaku letupan berhampiran Istana Presiden.

“Tiga roket yang dilancarkan dari sebuah kenderaan yang ditinggalkan di sebatang jalan raya di kawasan Parwan-e-Sah. Roket itu tersasar di kawasan dekat dengan Istana Presiden,” memetik pegawai Kementerian Dalam Negeri.

Serangan itu berlaku kira-kira 8 pagi Selasa waktu tempatan ketika Presiden Mohammad Ashraf Ghani dan beberapa kenamaan lain menghadiri solat Aidiladha di kawasan terbuka dekat perkarangan istana.

“Dikhuatiri ada mangsa yang terkorban. Bedilan roket itu tidak menghalang solat Aidiladha yang diadakan di perkarangan Istana Presiden diteruskan,” kata sumber itu.

Tiada kenyataan rasmi mengenai kejadian itu dikeluarkan setakat ini dan tiada kumpulan yang mengaku bertanggungjawab. – Bernama


Cemar Sg Balak: JAS siasatan, tahan operasi kilang makanan

KUALA LUMPUR, 13 Rabiulawal 1442H, Jumaat – Jabatan Alam Sekitar (JAS) telah membuka kertas siasatan dan mengeluarkan perintah tahan operasi kepada sebuah kilang berasaskan makanan yang disyaki menyebabkan pencemaran minyak di Sungai Balak, Selangor.

Ketua Pengarah JAS Norlin Jaafar berkata tindakan diambil susulan siasatan di kilang itu mendapati terdapat pelepasan air berwarna putih sedang berlaku melalui saluran paip bawah tanah dan menuju ke Sungai Balak.

Katanya siasatan juga mendapati efluen mentah dan lelehan minyak hitam juga mengalir memasuki longkang kilang dan seterusnya memasuki satu saluran paip bawah tanah yang mengalir ke Sungai Balak.

“(Susulan itu) JAS Selangor telah menjalankan Penahanan Operasi Kelengkapan (POK) di bawah Seksyen 38(1)(a) yang mana operasi pengeluaran kilang diberhentikan serta merta sehingga tindakan pembaikan diambil oleh pihak kilang.

“Pihak kilang juga diarahkan untuk melakukan kerja-kerja penutupan saluran haram ke Sungai Balak dan menjalankan kerja-kerja pembersihan sungai yang telah tercemar,” katanya dalam satu kenyataan di sini, hari ini.

Norlin berkata Perintah Larangan (PL) di bawah Peraturan 30, Peraturan-Peraturan Kualiti Alam Sekeliling (Efluen Perindustrian) 2009 oleh Ketua Pengarah Alam Sekitar juga dikeluarkan bagi melarang pengendalian proses perindustrian untuk satu tempoh sehingga langkah-langkah pemulihan sepertimana diarahkan itu dipatuhi.

“Selain itu, kertas siasatan juga telah dibuka untuk pendakwaan di mahkamah bagi kesalahan-kesalahan di bawah Seksyen 25 (1) dan Peraturan-Peraturan Kualiti Alam Sekeliling (Efluen Perindustrian) 2009, Akta Kualiti Alam Sekeliling, 1974,” katanya.

“Tiga sampel telah diambil dan dihantar ke Jabatan Kimia Malaysia (JKM), dengan keputusan analisis kimia dijangka diperolehi dalam masa terdekat.

“Saya memberi amaran keras kepada pihak industri supaya bertanggungjawab menguruskan sisa efluen mengikut undang-undang yang telah ditetapkan demi menjamin kelestarian alam sekitar dan kesejahteraan rakyat,” tambahnya.

Rabu lepas Ketua Jabatan Siasatan Jenayah (JSJ) Selangor Datuk Fadzil Ahmat dilaporkan berkata polis menerima satu laporan berhubung pencemaran air di alur sungai di di Jalan KB1/9, Kampung Baru Balakong, Seri Kembangan daripada Lembaga Urus Air Selangor (LUAS).

Tindakan pantas LUAS itu berjaya menghalang sisa minyak hitam daripada terus mengalir ke Sungai Balak dan seterusnya ke Sungai Langat, yang menjadi sumber air mentah Loji Rawatan Air (LRA) Semenyih 2, LRA Labohan Dagang dan LRA Bukit Tampoi. – Bernama


KPT kaji keberkesanan PdP dalam talian bantu pelajar IPT

BANGI, 3 Zulhijjah 1442H, Selasa – Satu kajian terhadap keberkesanan Pembelajaran dan Pengajaran (PdP) dalam talian dan penambahbaikan sedang dilaksanakan untuk membantu pelajar institusi pengajian tinggi (IPT).

Kementerian Pengajian Tinggi (KPT) dalam satu kenyataan berkata, pihaknya sentiasa mengambil berat dan memandang serius terhadap kesukaran pelajar serta tenaga pengajar dalam melaksanakan PdP secara dalam talian sepanjang tempoh pandemik ini.

Oleh itu, KPT menyarankan pihak IPT supaya dapat menjadikan nota yang dikeluarkan oleh Agensi Kelayakan Malaysia (MQA) pada 8 Februari 2021 sebagai panduan pengendalian program pendidikan tinggi ketika Perintah Kawalan Pergerakan (PKP).

“Berdasarkan Nota Panduan (Advisory Note) yang telah dikeluarkan, Pemberi Pendidikan Tinggi (PPT) diberikan fleksibiliti untuk mengendalikan aktiviti PdP secara dalam talian dan PPT perlu menyediakan pelan tindakan mengikut kesesuaian keperluan pengajaran dengan mengambil kira keadaan semasa.

“Pelbagai kaedah pembelajaran dalam talian telah diperkenalkan dan boleh dilaksanakan mengikut kesesuaian kursus-kursus yang ditawarkan,” katanya.

Kementerian itu berkata, bagi kursus atau komponen pembelajaran yang memerlukan pelaksanaan secara bersemuka dan tidak dapat diganti melalui kaedah pembelajaran dalam talian, boleh dianjakkan ke minggu pembelajaran atau semester akan datang setelah PPT merangka kaedah yang bersesuaian.

Katanya, pihak PPT juga boleh mengadakan inisiatif untuk melaksanakan program berdasarkan jadual anjal termasuk melanjutkan aktiviti-aktiviti pentafsiran dan penilaian secara berterusan.

“Bagi pelajar yang menghadapi sebarang masalah, pihak IPT telah menyediakan pelbagai kemudahan perkhidmatan kaunseling kepada mahasiswa yang melibatkan 150 orang kaunselor dan pakar psikologi.

“Perkhidmatan kaunseling dan sokongan psikologi disediakan menerusi talian hotline dan secara atas talian mengambil kira faktor kawalan pergerakan yang sedang berkuatkuasa,” katanya.

KPT berkata, IPT juga menyediakan program-program berkaitan kesihatan mental dan perkhidmatan kaunseling seperti Tele-Kaunseling; Program Pengurusan Stress dan Emosi semasa PKP; Pengurusan Kesihatan Mental dan sebagainya.

“Pelajar juga boleh menghubungi Bilik Gerakan KPT yang dibuka 24 jam di talian 03-88706777/6949/6623/6628 bagi mendapatkan maklumat lanjut berkenaan perkhidmatan kaunseling yang disediakan oleh IPT.

“Selain itu, KPT dengan kerjasama Majlis Kaunseling dan Kerja Universiti Awam Malaysia (MAKUMA) turut dalam proses membangun satu modul Kesihatan Mental Pelajar IPT bagi menangani tekanan, kemurungan dan kebimbangan.

“KPT berharap dengan adanya modul ini nanti, ianya boleh digunakan sebagai garis panduan kepada pegawai di IPT bagi menangani kes kesihatan mental di universiti yang melibatkan mahasiswa,” katanya.


PKP mungkin tak lagi dilaksana secara menyeluruh

KUALA LUMPUR, 3 Syaaban 1442H, Rabu – Tan Sri Muhyiddin Yassin berkata, Perintah Kawalan Pergerakan (PKP) berkemungkinan tidak perlu lagi dilaksanakan secara menyeluruh merangkumi seluruh negara atau sesuatu negeri dengan mengambil kira pelaksanaan Program Imunisasi COVID-19 Kebangsaan ketika ini.

Perdana Menteri berkata, strategi kawalan penularan COVID-19 negara akan dilaksanakan secara lebih bersasar bersandarkan sains dan data bagi mengurangkan impak negatif terhadap aktiviti ekonomi negara.

“Kawalan pergerakan hanya akan dilaksanakan mengikut lokaliti dan secara tertumpu kepada kluster berkaitan sahaja,” katanya dalam pengumuman khas mengenai Program Strategik Memperkasa Rakyat dan Ekonomi (PEMERKASA) bernilai RM20 bilion melalui siaran televisyen, hari ini.

Perkara ini merupakan antara 20 inisiatif strategik di bawah PEMERKASA dan terletak di bawah fokus pertama program berkenaan iaitu bagi mengawal penularan COVID-19.

Program Imunisasi COVID-19 Kebangsaan dilancarkan secara rasmi 24 Februari lepas dengan sasaran memberikan imunisasi percuma kepada kira-kira 80 peratus penduduk negara ini, baik rakyat tempatan mahupun warga asing.

Mengenai program berkenaan, Muhyiddin berkata, di bawah PEMERKASA kerajaan juga bersetuju menaikkan peruntukannya daripada RM3 bilion sebelum ini kepada RM5 bilion untuk mempercepatkan sasaran imunisasi berkelompok Disember ini, berbanding sasaran awal, suku pertama tahun hadapan.

“Untuk mencapai sasaran ini, seramai 15,000 petugas akan ditempatkan di hampir 950 Pusat Pemberian Vaksin (PPV) seluruh negara.

“Mengambil kira pertambahan tugas itu, kerajaan setuju Bantuan Khas COVID-19 dengan kadar RM200 sebulan dipanjangkan kepada petugas penjawat awam yang terlibat dalam program imunisasi di PPV berkenaan,” katanya dan menambah bahawa sehingga kini lebih 300,000 rakyat telah menerima suntikan pertama vaksin.

Sementara itu, selaras Ordinan Darurat (Kuasa-kuasa Perlu) 2021, perdana menteri berkata pematuhan prosedur operasi standard (SOP) dan penguatkuasaan perundangan lebih ketat dan telus akan terus dilaksanakan bagi mengawal penularan COVID-19.

Ini termasuk dalam melindungi golongan pekerja yang menurutnya di bawah inisiatif ‘Safe@Work’, sebuah program baharu yang akan mula dibuka pendaftaran 1 April ini, kerajaan bersetuju memberi potongan cukai tambahan ke atas perbelanjaan sewaan premis dan asrama pekerja syarikat pengilangan dan perkhidmatan yang menyertainya.

Jelasnya, program bersifat sukarela di bawah Kementerian Perdagangan Antarabangsa dan Industri (MITI) itu mempertanggungjawabkan majikan menyediakan tempat kerja dan penginapan kondusif para pekerja.

“Perbelanjaan yang layak untuk mendapat potongan cukai tambahan ini dihadkan kepada RM50,000 bagi setiap syarikat berdaftar dengan MITI dan lulus audit pematuhan Safe@Work.

“Syarikat yang berdaftar dengan MITI untuk program ini akan dibenarkan beroperasi dalam keadaan di mana pekerja kontak rapat diasingkan daripada komuniti setempat dan pekerja lain dengan meletakkan mereka di dalam ‘Safe work bubble’ sehingga kesemua pekerja disahkan selamat.

Selain itu, perdana menteri berkata majikan yang membuat ujian pengesanan COVID-19 untuk pekerjanya dibenarkan membuat potongan cukai tambahan ke atas kos ujian pengesanan COVID-19 bagi perbelanjaan dibuat sehingga 31 Disember ini.-  Bernama


Adakah Russia akan guna senjata nuklear ke atas Ukraine?

WALAUPUN ada ugutan keras berbaur ancaman untuk menggunakan senjata nuklear ke atas Ukraine oleh President Putin, saya secara peribadi merasakan beliau tidak serius ingin melancarkannya.

2. Ia sekadar ugutan kepada Amerika Syarikat (AS) dan negara-negara Eropah supaya tidak mengambil tindakan ketenteraan untuk mempertahankan Ukraine.

3. Hakikatnya Russia boleh menyerap dan telah lama bersedia dengan pelbagai sekatan ekonomi yang telah dikenakan seperti pembekuan aset dan akaun bank di UK dan EU, penolakan perjanjian perniagaan dan juga pembatalan projek jaringan paip gas asli ke Jerman.

4. Namun, sebarang tindas balas ketenteraan dari AS sebagai kuasa ketenteraan terunggul dunia, dengan banyak pangkalan tentera berdekatan Russia adalah amat merisaukan bekas negara Soviet itu.

5. Pertama, jika benar AS bertindak sekalipun, Russia tidak semudah itu boleh menyerang Ukraine menggunakan senjata nuklear kerana ia tertakluk kepada Intermediate-Range Nuclear Forces Treaty (INF) yang ditandatangani bersama AS pada tahun 1987 dan Treaty of the Non-Proliferation of Nuclear Weapon (NPT) yang dimeterai pada tahun 1970 dengan 191 buah negara dunia yang lain.

6. Kedua, jika benar Russia menyerang menggunakan senjata nuklear sekalipun, AS mempunyai sistem satelit bagi mengesan pelancaran roket nuklear dari seluruh dunia dan mampu menangkisnya menggunakan anti-ballistic missile (ABM) miliknya yang merupakan antara yang tercanggih di dunia.

7. Ketiga, jika Russia memulakan serangan nuklear dan AS membalaskan kembali dengan serangan nuklear barulah akan berlaku peperangan mega. Namun ia masih belum boleh dikira perang dunia ketiga (WW3) melainkan negara-negara maju dunia yang lain membentuk pakatan dan menyertainya

Ir Ts Muhammad Lukman Al Hakim
Setiausaha Agung BERJASA


Tak logik 1.2 juta warga China ‘hilang’, apakah berlaku kepincangan pentadbiran?

BANGI, 28 Zulhijjah 1443H, Khamis – Laporan bahawa lebih 1.2 juta warga China dikesan tidak keluar dari Malaysia dalam tempoh di antara 2018 hingga 2021 adalah situasi serius dan menunjukkan satu kealpaan yang sangat besar.

Presiden Pertubuhan-Pertubuhan Pembela Islam (PEMBELA), Haji Aminuddin Yahaya berkata, perkara ini tidak sepatutnya berlaku kerana pihak berwajib bertanggungjawab mengawal kedatangan pelancong asing ke negara ini, termasuk memastikan mereka pulang.

“Di manakah silapnya sehingga 1.2 juta pelancong dari negara China tidak kembali ke negara asal? Ini menimbulkan pelbagai lagi persoalan yang merisaukan kita semua.

“Jumlah yang didedahkan Jabatan Imigresen Malaysia itu apa yang direkod, kita tidak tahu lagi pula berapa jumlah tidak direkod. Pasti berkali ganda lebih tinggi.

“Itu baru pelancong dari negara China sahaja, belum lagi dikira negara-negara lain seperti Bangladesh, India dan sebagainya. Bila difikir-fikirkan, memang membimbangkan,” katanya dalam kenyataan, hari ini.

Aminuddin berkata, beliau percaya bahawa kemungkinan berlakunya kepincangan dari sudut pentadbiran kerajaan yang sepatutnya mengambil tindakan segera sejak sekian lama.

“Sangat tidak logik dan tidak masuk akal perkara ini boleh dicuai dan dialpakan walhal kedatangan warga asing direkod dan dipantau,” katanya.

Justeru, beliau menggesa pihak berwajib mengambil tindakan drastik dengan segera sebelum perkara-perkara yang tidak diingini berlaku dalam negara.

Terdahulu, akhbar melaporkan bahawa seramai 1.2 juta warga China dikesan tidak keluar dari Malaysia selepas tiba ke negara ini dalam tempoh di antara 2018 hingga 2021.

Kementerian Dalam Negeri (KDN) memaklumkan, rekod keluar masuk Jabatan Imigresen menunjukkan ketibaan warga China ke Malaysia bagi tempoh berkenaan adalah seramai 7,177,043 orang.

Namun, jumlah warga China yang keluar dari negara ini bagi tempoh sama hanya seramai 5,954,765 individu, iaitu kurang 1,222,278 berbanding jumlah yang masuk ke negara ini.


Ingat! Jangan ‘u-turn’ larangan jual minuman keras

BANGI, 3 Rabiulakhir 1442H, Khamis – Garis panduan yang menetapkan bahawa kedai runcit dan kedai serbaneka tidak lagi dibenarkan menjual produk minuman keras mulai Oktober tahun depan disifatkan sebagai langkah yang amat dialu-alukan.

Bagaimanapun Dewan Bandaraya Kuala Lumpur (DBKL) serta Kementerian Wilayah Persekutuan diingatkan untuk tidak membuat pusingan U sekiranya terdapat bantahan daripada pelbagai pihak berhubung langkah berkenaan.

Presiden gerakan Islam, Ikatan Muslimin Malaysia (ISMA), Haji Aminuddin Yahaya yakin akan berlaku bantahan yang dahsyat dari ramai pihak dengan pelbagai sentimen dan tohmahan, termasuk naratif Islamofobia.

“Menunggu sehingga Oktober 2021 adalah masa yang lama untuk mereka melobi dan membantah maka kita harap kerajaan tidak membuat ‘U-Turn’ kerana kami NGO-NGO Islam teguh menyokong usaha ini.

“Malah, ketika itu mungkin sudah selesai pilihan raya umum dan kerajaan baharu akan terbentuk. Kita juga harap kerajaan ketika itu tidak akan menarik balik polisi yang baik ini,” katanya dalam kenyataan, hari ini.

Beliau yang juga Pengerusi Pertubuhan-Pertubuhan Pembela Islam (PEMBELA) memaklumkan pihaknya sebelum ini bertemu sendiri dengan Menteri Wilayah Persekutuan, Tan Sri Annuar Musa dan menyampaikan hasrat rakyat agar penjualan arak secara terbuka seperti di kedai runcit dan serbaneka dihentikan.

Jelasnya tindakan itu dilakukan demi kesejahteraan, keselamatan dan kesihatan orang awam.

“Kami gembira dan lega pihak DBKL dan Kementerian Wilayah Persekutuan tidak tunduk dengan desakan persatuan peniaga-peniaga arak beberapa bulan yang lalu yang membantah tindakan DBKL menggantung pemberian lesen baharu untuk menjual arak.

“Kita pernah menegur ahli-ahli politik muslim di pihak kerajaan sendiri yang cuba menormalisasikan naratif meminum arak adalah hak bukan Islam, maka mustahil untuk diharamkan penjualannya di kedai-kedai runcit atau serbaneka.

“Saya bersyukur bahawa Kementerian Wilayah tidak berfikir sedemikian tetapi sebaliknya mengambil tindakan yang lebih tegas sebegini,” katanya.

Meskipun menyambut baik keputusan berkenaan, Aminuddin mengingatkan bahawa satu lagi cabarannya ialah penguatkuasaannya kelak.

Sehubungan itu, beliau berharap agar pihak berkuasa benar-benar menguatkuasakannya, bukan hanya cantik pada polisi sahaja tetapi banyak kepincangan terutamanya apabila berlaku sogokan dan sebagainya.

“Mungkin ini tanggungjawab kita bersama yang berada di lapangan untuk menjadi pemberi dan mendedahkan maklumat,” katanya.


Kenapa solat dalam keadaan malas?

1. DALAM al-Quran, Allah menjelaskan tentang salah satu sikap orang munafik adalah mereka mendirikan solat dalam keadaan malas. Firman Allah:

وَإِذَا قَامُوا إِلَى الصَّلَاةِ قَامُوا كُسَالَى

“Dan apabila mereka hendak mendirikan solat, mereka berdiri dalam keadaan malas.”

2. Ketika menghuraikan ayat ini al-Imam al-Qurtubi menjelaskan bahawa sifat orang munafik ini sangat bertentangan dengan sifat orang yang beriman. Ini kerana orang beriman itu mereka mendirikan solat dalam keadaan khusyuk. Firman Allah:

قَدْ أَفْلَحَ الْمُؤْمِنُونَ * الَّذِينَ هُمْ فِي صَلاتِهِمْ خَاشِعُونَ

“Sesungguhnya berjayalah orang-orang yang beriman. Iaitu mereka yang khusyuk dalam sembahyangnya.”

3. Menghuraikan mengenai penyakit orang munafiq ini, al-Imam al-Tabari menjelaskan bahawa punca mereka bersikap begini adalah kerana mereka tidak meyakini akan adanya hari kebangkitan. Dengan itu mereka mendirikan solat dalam keadaan yang leka dan bermalas. Kata al-Tabari:

لأنهم غير موقنين بمعادٍ ولا ثواب ولا عقاب، وإنما يعملون ما عملوا من الأعمال الظاهرة إبقاءً على أنفسهم

“Ini kerana mereka tidak meyakini akan hari pembalasan, tidak percaya pada pahala dan dosa. Sesungguhnya mereka sekadar mendirikan solat kerana untuk menunjukkan (menzahirkan) amalan mereka agar mereka boleh kekal hidup (seperti biasa) dengan manusia lain.”

4. Manakala al-Maududi pula melihat dari aspek kesungguhan mendirikan solat sebagai salah satu elemen paling penting yang membezakan antara orang yang beriman dan orang munafik.

Kesungguhan dan kecintaan mendirikan solat membayangkan penjiwaan yang terbentuk dalam diri seorang mukmin yang menghayati kepentingan solat dalam kehidupan mereka. Ia adalah ruang dialog secara terus antara hamba dengan Tuhannya.

Semoga Allah membimbing kita.

Dr Ahmad Sanusi Azmi
Setiausaha Majlis Ulama Isma


Isu persenda agama dibangkitkan di Dewan Rakyat hari ini

KUALA LUMPUR, 2 Rabiulakhir 1442H, Rabu – Usaha kerajaan dalam menguruskan isu pendatang tanpa izin dan penguatkuasaan undang-undang berkaitan sentimen agama antara perkara yang akan dibincangkan pada persidangan Dewan Rakyat, hari ini.

Berdasarkan Aturan Urusan Mesyuarat Dewan Rakyat, isu itu terkandung dalam sesi soal jawab lisan yang masing-masing diajukan kepada Menteri Dalam Negeri.

Che Alias Hamid (PAS-Kemaman) bertanyakan mengenai status pelaksanaan Pelan Holistik Penguatkuasaan Pendatang Tanpa Izin yang dirangka untuk jangka masa lima tahun bagi membanteras kebanjiran golongan itu.

Ramli Mohd Nor (BN-Cameron Highlands) ingin tahu, sama ada kerajaan berhasrat untuk meminda akta atau peraturan sedia ada, kepada hukuman yang lebih berat terhadap individu yang menghina, mempersenda, atau memainkan isu agama demi kepentingan tertentu.

Selain itu, Maria Chin Abdullah (PH-Petaling Jaya) bertanyakan Menteri Luar berhubung kedudukan kerajaan terhadap Statut Rom dan kebarangkalian Malaysia akan bersetuju menganggotai Mahkamah Jenayah Antarabangsa, dalam masa terdekat.

Usai sesi itu, perbahasan berkaitan Rang Undang-undang Perbekalan 2021 berkenaan Belanjawan 2021, akan diteruskan untuk hari yang ketujuh.

Sidang Dewan akan berlangsung selama empat jam sehari iaitu mulai 10 pagi hingga 2 petang setiap Isnin hingga Khamis, selain mengehadkan hanya 80 Ahli Parlimen – 41 pihak kerajaan serta 39 pembangkang dan Bebas – yang dibenarkan berada di dalam dewan pada satu-satu masa.

Peraturan itu diperkenalkan sebagai langkah berjaga-jaga berikutan penularan wabak COVID-19.

Menurut takwim Dewan Rakyat, Mesyuarat Ketiga Penggal Ketiga Parlimen ke-14 akan berlangsung selama 27 hari sehingga 15 Disember. – Bernama


KPM bina 127 SJKC baharu, dipindah ke lokasi lain dalam masa 20 tahun

BANGI, 27 Ramadan 1442H, Ahad – Sebanyak 127 buah Sekolah Jenis Kebangsaan Cina (SJKC) telah dibina bermula tahun 1997 hingga 2017.

Timbalan Menteri Pendidikan, Senator Datuk Dr Mah Hang Soon berkata, daripada jumlah itu, sebanyak 29 sekolah dibina sebagai SJKC baru, manakala 98 sekolah dibina sebagai SJKC yang dipindahkan ke kawasan lain.

Hang Soon berkata, proses pembinaan 19 SJKC baharu dan 82 yang dipindahkan ke lokasi lain telah selesai ketika ini.

Selain itu, katanya, proses pembinaan sebuah SJKC masih berjalan dengan lapan buah SJKC yang lain belum bermula.

Jelasnya, badan pengelola SJKC terbabit masih menilai tapak baharu bagi pembinaan semula SJKC yang bakal dipindahkan.

Sehingga 26 Oktober 2017, Hang Soon berkata, sebanyak 10 buah SJKC baharu serta enam SJKC yang dipindahkan ke lokasi lain telah diluluskan.

Katanya lagi, jumlah SJKC yang dibina di negara ini setakat tahun 2020 adalah sebanyak 1,300 buah, manakala jumlahnya meningkat 1,301 pada 2021.

“Jika dikira, dari tahun 1999 sehingga 2017, 127 buah sekolah yang dibina adalah SJKC baru dan SJKC dipindahkan adalah 10 peratus dari jumlah keseluruhan SJKC yang ada pada hari ini iaitu sebanyak 1,301 buah,” katanya seperti dilapor Oriental Daily pada 26 Mac 2021.

Beliau berkata demikian ketika merasmikan Majlis Pecah Tanah Pembinaan SJKC Choon Hwa Pandan, di ibu negara.

Dalam majlis sama, Hang Soon turut menyerahkan peruntukan sebanyak RM1 juta kepada sekolah terbabit.

Pada masa sama beliau berkata, pembinaan SJKC Too Joon Hing di Selangor telah pun diluluskan dan beliau sendiri akan melakukan perjumpaan serta perbincangan bersama ahli jawatankuasa pembinaan SJKC terbabit.

Hang Soon berkata, semenjak dilantik sebagai Timbalan Menteri Pendidikan pada 10 Mac 2020, beliau sangat positif dan tidak sambil lewa dalam melaksanakan serta melakukan susulan mengenai perkara-perkara berkaitan kementeriannya termasuk proses pembinaan sekolah sebagai SJKC baharu dan SJKC yang dipindahkan.

Katanya, sektor pendidikan perlu diberi perhatian sekiranya mahukan negara untuk terus maju.

Jelasnya lagi, sebanyak 18.5 peratus pelajar di SJKC pada hari ini bukan berketurunan Cina, sekali gus menjadikan SJKC adalah contoh terbaik bagi konsep Sekolah Amanah.

“Tanpa mengira asal-usul dan latar belakang politik, kita patut mempunyai pendirian yang sama iaitu memajukan sistem pendidikan negara dan SJKC adalah salah satu komponen penting dalam sistem pendidikan negara,” katanya.


Lelaki mabuk dipenjara 4 tahun, denda RM15,000 langgar polis

KUALA LUMPUR, 22 Syaaban 1443H, Jumaat – Seorang lelaki hari ini dipenjara empat tahun dan didenda RM15,000 oleh Mahkamah Majistret di sini selepas didapati bersalah memandu dalam keadaan mabuk sehingga menyebabkan kematian seorang anggota polis dan mengakibatkan kecederaan parah ke atas rakan setugas polis itu, empat tahun lepas.

Majistret Puteri Nursheila Rahimi menjatuhkan hukuman itu ke atas N. Mohan Rao, 48, selepas mendapati pihak pembelaan gagal menimbulkan keraguan munasabah terhadap kes pendakwaan.

Mahkamah turut memerintahkan Mohan Rao dipenjara 10 bulan jika dia gagal membayar denda itu serta lesen memandunya digantung selama lima tahun.

Bagaimanapun, mahkamah membenarkan permohonan peguam Roshan Selvaratnam yang mewakili Mohan Rao untuk menangguhkan pelaksanaan hukuman penjara empat tahun itu sementara menunggu rayuan di Mahkamah Tinggi.

Mengikut pertuduhan, Mohan Rao didakwa memandu di bawah pengaruh alkohol melebihi had yang ditetapkan sehingga menyebabkan kematian terhadap Konstabel Mohd Zamiri Sinsian, 25, dan kecederaan parah ke atas Konstabel Osman Ibrahim, yang ketika kejadian berumur 23 tahun di Jalan Semantan menghala ke arah pusat bandar di sini pada 3.30 pagi, 5 Disember 2018.

Pertuduhan dikemukakan mengikut Seksyen 44 (1) (b) Akta Pengangkutan Jalan 1987 yang memperuntukkan hukuman penjara tidak kurang daripada tiga tahun dan tidak lebih 10 tahun dan denda minimum RM8,000 dan maksimum RM20,000.

Pendakwaan dikendalikan Timbalan Pendakwa Raya Farhana Che Awang dan tertuduh turut diwakili seorang lagi peguam iaitu Tay Yi Kuan.

Seramai 15 saksi pendakwaan dan dua saksi pembelaan memberi keterangan pada perbicaraan kes yang bermula pada 2019 itu. – Bernama


Jemaah luar Arab Saudi kini boleh dapatkan visa guna aplikasi

KUALA LUMPUR, 9 Rabiulakhir 1443H, Isnin – Kementerian Haji dan Umrah Arab Saudi mengumumkan kebenaran bagi jemaah dari luar Arab Saudi untuk mendapatkan visa umrah melalui aplikasi telefon pintar, “Eatmarna” dan “Tawakkalna”.

Menurut Twitter rasmi kementerian itu, jemaah juga boleh mendapatkan kebenaran untuk menunaikan solat di Masjidil Haram dan menziarahi Masjid Nabawi melalui kedua-dua aplikasi berkenaan, selepas mendaftar melalui platform “Quddum” sebaik tiba di Arab Saudi.

“Bagi mempermudah urusan tetamu al-Rahman, kini jemaah dari luar Arab Saudi boleh mendapatkan visa umrah menerusi aplikasi “Eatmarna” dan “Tawakkalna” yang disediakan pada platform Google Play, App Store, App Gallery, Galaxy Store”,” menurut kementerian.

Agensi Berita Arab Saudi (SPA) yang memetik kementerian menyatakan kebenaran ini bagaimanapun terhad kepada jemaah yang lengkap dua dos vaksin COVID-19 yang diiktiraf kerajaan Arab Saudi, selain mereka yang mendapat pengecualian seperti tertera pada aplikasi “Tawakkalna”.

Sementara itu, bagi pemegang visa umrah yang belum lengkap dua dos vaksin pula diminta untuk segera mendapatkan suntikan dos kedua dalam masa 48 jam di mana-mana pusat pemberian vaksin (PPV) di negara berkenaan.

Syarat-syarat ini ditetapkan demi memelihara kesihatan jemaah seperti mana ditetapkan prosedur operasi standard (SOP) bagi mencegah penularan pandemik COVID-19. – Bernama


Pengguna Twitter persenda ketuanan Melayu, BERJASA buat laporan polis

BANGI, 5 Syawal 1442H, Isnin – Kenyataan berbentuk provokatif daripada seorang pengguna laman sosial Twitter yang menyamakan ketuanan Melayu dengan rejim penjajah Zionis nyata tidak disenangi.

Barisan Jemaah Islamiah Se-Malaysia (BERJASA) Shah Alam menyifatkan, hantaran yang dimuat naik pengguna dengan nama Liew Lip Nan itu sebagai suatu penghinaan terhadap Yang di-Pertuan Agong, raja-raja Melayu dan Perlembagaan Persekutuan.

Sehubungan itu, satu laporan polis telah dibuat oleh Ketua Pemuda BERJASA, Ustaz Fahmi Bazlan di Balai Polis Seksyen 9, hari ini.

Beliau berkata, tindakan Lip Nan memuat naik kenyataan sedemikian pada Sabtu lalu sebagai biadab dan tidak bertanggungjawab

“Sepatutnya mereka lebih sensitif, faham dan berterima kasih atas ruang kebebasan bersuara dengan melaungkan semangat perpaduan, bukan mencetuskan provokasi dan mencucuh api perkauman.

“Di saat kemarahan umat Melayu Islam memuncak terhadap kebiadaban Israel Zionis yang sedang membantai umat Islam di Gaza, timbul pulak suara sumbang yang menyamakan ketuanan Melayu dengan Zionisme.

“Ibarat memadam api dengan minyak, makin di siram makin marak menyala,” katanya dalam satu kenyataan kepada Ismaweb.net selepas melakukan laporan polis.

Turut hadir menyatakan bantahan adalah dua Ahli Jawatankuasa Pusat BERJASA iaitu Mohd Hamdan Mohd Sharif dan Ustaz Azrin Samsudin.

Lip Nan dalam hantaran di Twitter antaranya menyebut ketuanan Melayu seperti Zionis Israel dan sekadar propaganda politik semata-mata.

Ustaz Fahmi menegaskan, melalui konsep ketuanan Melayu, negara yang suatu masa dahulu dijajah kini sudah mencapai kemerdekaan.

“Fakta sejarah membuktikan kebijaksanaan tokoh-tokoh Melayu Islam membentuk Tanah Melayu menjadi sebuah kuasa pemerintah dengan jajahan seluas alam Melayu,” katanya lagi.


AS akan lulus pakej bantuan $40 bilion kepada Ukraine

WASHINGTON, 10 Syawal 1443H, Rabu – Penggubal undang-undang Amerika Syarikat (AS) akan meluluskan pakej bantuan AS$40 bilion untuk membantu Ukraine meneruskan konflik dengan Russia.

Kedua-dua Parti Republikan dan Demokrat telah mencapai persetujuan mengenai butiran pakej besar-besaran itu, yang mungkin akan dipercepatkan melalui Kongres.

“Masa adalah penting — dan kami tidak mampu menunggu,” kata Speaker Dewan Rakyat, Nancy Pelosi dalam surat kepada rakan Demokratnya.

“Dengan pakej bantuan ini, Amerika menghantar mesej yang kuat kepada dunia tentang keazaman kami yang tidak berbelah bahagi untuk berdiri bersama rakyat Ukraine sehingga kemenangan diraih,” katanya.

Dua minggu lalu, Presiden AS, Joe Biden meminta pakej bantuan bernilai $33 bilion untuk membantu Ukraine, termasuk lebih daripada $20 bilion bantuan ketenteraan baharu keselamatan lain dalam tempoh lima bulan akan datang untuk digunakan dalam perang rejim dengan Russia.

Permintaan pembiayaan tambahan termasuk $16.4 bilion untuk Jabatan Pertahanan, $8.5 bilion dalam bantuan ekonomi, dan $3 bilion untuk bantuan kemanusiaan dan untuk memerangi ketidakamanan makanan, menurut laporan.

Pakej baharu itu termasuk $6 bilion untuk Inisiatif Bantuan Keselamatan Ukraine dan $5.4 bilion untuk menambah inventori senjata dan peralatan tentera yang dihantar ke barisan hadapan.

Bagaimanapun, pada hari Isnin, pemimpin Kongres bersetuju untuk memberi $6.8 bilion lebih daripada $33 bilion yang diminta oleh White House.

Seorang wartawan dan pengulas politik Amerika mengecam permintaan Biden, mengatakan bahawa ia menunjukkan ‘keutamaan’ pentadbiran Biden.

“Dengan $40 bilion anda boleh membayar sewa untuk empat juta orang selama setahun di Amerika Syarikat. Atau belanjawan 400 daerah sekolah untuk tahun di Amerika Syarikat.

“Atau beri makan sejuta orang selama setahun di Amerika Syarikat. Atau bayar untuk penjagaan kesihatan sejuta orang untuk tahun ini di Amerika Syarikat,” kata Don DeBar.

Terdahulu, seorang pegawai tinggi AS menuduh Presiden Russia, Vladimir Putin bersiap sedia untuk perang panjang yang mungkin tidak berakhir dengan kemenangan Russia.

“Kami menilai Presiden Putin sedang bersiap sedia untuk konflik yang panjang di Ukraine di mana beliau masih berhasrat untuk mencapai matlamat di luar Donbas,” kata Pengarah Perisikan Kebangsaan Avril Haines pada pendengaran di Capitol Hill.

Sekiranya pakej itu lulus seperti yang dirancang, perbelanjaan AS di Ukraine dan menangani krisis kemanusiaan yang seterusnya akan melonjak kepada sekitar $54 bilion. – Agensi


Buku teks Sejarah UEC berkiblatkan China, tak ajar kehebatan Malaysia

BANGI, 12 Safar 1443H, Ahad – Fungsi utama buku teks Sejarah untuk membina negara bangsa, mengagungkan Perlembagaan serta kesultanan, namun malang sekali apabila semua itu langsung tidak dimasukkan dalam silibus buku teks Sejarah Sijil Peperiksaan Bersepadu (UEC).

Presiden Persatuan Pesara Pegawai Perkhidmatan Pendidikan Malaysia (PPPPPM), Datuk Abdul Raof Hussin berkata, buku teks Sejarah UEC tidak mengajar mengenai kehebatan Malaysia, sebaliknya mengagungkan sejarah negara China.

Bayangkan, buku ini terus digunakan, pelajar UEC dilayan, dihormat lebih daripada melayan pelajar sekolah menengah kebangsaan.

Biar apa pun alasannya, Kementerian Pendidikan dan kerajaan perlu menilai semula dasar kerana UEC jelas perosak sistem pendidikan negara.

“UEC tidak langsung menghormati Perlembagaan Persekutuan, tidak mengagungkan negara sendiri. Cuba bayangkan pelajar UEC, belajar guna buku ini (buku teks Sejarah UEC), tapi bukan belajar sejarah Malaysia, tapi sejarah China.

“Di dalam buku itu, yang agungnya Dinasti Ming. Ketamadunan dan kekuatan kerajaan Melayu Melaka dilindungkan.

“Adakah ini buku teks yang hendak kita ajar kepada rakyat Malaysia? Digambarkan juga dalam agama Islam itu perempuan boleh jadi imam kepada lelaki. Ini tak boleh. Ini tak wajar sama sekali,” katanya dalam Pidato Pertiwi bertajuk ‘UEC Barah Perpaduan’ yang disiarkan TV Pertiwi, malam tadi.

Atas dasar itu, beliau hairan apabila dahulu Datuk Seri Najib Razak pernah menawarkan 17 guru UEC untuk mengajar di Sekolah Jenis Kebangsaan Cina (SJKC) 2011.

Walhal, sudah terang lagi bersuluh guru-guru ini sudah ‘dididik’ menjadi antikerajaan, antiperpaduan, dan kini mengajar pula di SJKC.

“Inilah yang dikatakan barah perpaduan. Kenapa lantik mereka ini, yang sudah diajar dengan pendidikan antinasional.

“Kalau guru tak cukup, sepatutnya boleh lantik dari UEC dengan syarat hanya guru sementara, bukan guru tetap. Ini kesilapan besar oleh Menteri Pendidikan,” katanya.

Justeru, beliau mengingatkan segala-gala yang bercorak Malaysia tidak akan dikehendaki oleh Persekutuan Persatuan-Persatuan Lembaga Pengurus Sekolah Cina Malaysia (Dong Zong).

“Tapi apa kemudahan yang diberi pada sekolah kebangsaan (SK), mereka hendak. Tapi pelajarannya masih berkiblatkan China. Malangnya, kerajaan kita terus ambil guru itu,” katanya.


BN dakwa isu roboh rumah rakyat Selangor berpunca dasar PKR sejak 2008

BANGI, 16 Muharram 1442H, Jumaat – Perobohan rumah-rumah rakyat di Selangor adalah isu sistematik yang disebabkan oleh dasar kerajaan PKR negeri itu sejak 2008.

Ketua Penerangan Barisan Nasional (BN) Selangor, Isham Jalil mendakwa, perkara itu juga berpunca apabila rakyat tidak mampu membeli rumah disebabkan harganya terlalu mahal.

Malah, katanya, bilangan rumah mampu milik yang sedikit, selain pembinaanya diabaikan turut menjadi punca perobohan penempatan di Selangor.

“Pembinaan rumah atas tanah rizab atau rumah setinggan akan lebih berleluasa dan terus berlaku.

“Rumah-rumah ini lantas diroboh oleh kerajaan negeri. Namun, hal ini bukanlah semuanya salah rakyat, ” katanya dalam satu kenyataan hari ini.

Mengulas isu sama, Isham yang juga Presiden Pertubuhan Jalinan Sukarelawan Malaysia (Sukarelawan Malaysia) berkata, harga rumah di Selangor melambung tinggi sejak 2008 disebabkan kerajaan negeri menaikkan cukai-cukai berkaitan perumahan dan pembangunan sehingga lebih 300 peratus.

Beliau juga mendakwa, projek-projek perumahan kos tinggi dan mewah lebih diutamakan berbanding perumahan mampu milik.

Katanya, PKR telah menjanjikan sebanyak 150,000 unit rumah mampu milik untuk rakyat Selangor sebelum Pilihan Raya Umum ke-12 (PRU12) pada 2008.

“Namun, selepas mereka menang pilihan raya dan mengambil alih pentadbiran kerajaan negeri pada tahun 2008, sehingga 2018 sebelum PRU14 hanya kurang 5,000 rumah mampu milik (Selangorku) yang telah disiapkan,” katanya.

Semalam, 19 pemilik buah rumah Desa Subang Perantau, Shah Alam menyaksikan kediaman masing-masing dirobohkan pihak berkuasa, selepas kerajaan Selangor memutuskan lot tanah mereka terbabit dengan projek melencongkan Sungai Pelempas di situ.

Berita Harian melaporkan, 17 kediaman sudah dirobohkan, manakala dua lagi pemilik rumah minta ditangguhkan dan diberi tempoh sehingga 14 September ini untuk mengosongkan kediaman.

Pengerusi Jawatankuasa Bertindak Persatuan Penduduk Desa Subang Perantau, Basri Mustapha berkata, permohonan secara berkumpulan untuk 105 lot tanah di situ dibuat pada 1990 dan hanya 16 lot tanah yang belum diluluskan Geran Kediaman Kekal sehingga kini.

Katanya, setakat ini penduduk yang kediamannya yang dirobohkan hanya diberi pampasan di antara RM5,000 hingga RM15,000 dan jelas ia tidak memadai dengan kos dilaburkan membina kediaman di antara RM100,000 hingga RM300,000.

Selain jumlah pampasan yang tidak setimpal, penduduk yang terkesan akibat perkara itu juga tidak diberikan kediaman transit sementara, dakwanya lagi.

Katanya, mereka hanya ditawarkan kediaman lain menerusi projek Rumah Selangorku di Bandar Rimbayu, namun kediaman itu hanya akan siap dalam tempoh tiga tahun lagi, menyebabkan penduduk berasa teraniaya.


Taliban haramkan wanita Afghanistan kerja dengan PBB

KABUL, 14 Ramadan 1444H, Rabu – Taliban melarang wanita Afghanistan terbabit dalam kerja-kerja sosial bersama Pertubuhan Bangsa-Bangsa Bersatu (PBB).

Jurucakap PBB berkata, larangan berkenaan tidak dibuat secara rasmi sebaliknya dimaklumkan secara lisan.

Perkara itu dikesan selepas kakitangan PBB tidak melaporkan diri untuk bekerja selama empat hari sekali gus memaksa wakil PBB mengadakan pertemuan dengan Taliban.

Terdapat tekanan yang semakin meningkat terhadap kebebasan wanita sejak Taliban mengambil alih pentadbiran pada 2021.

Tindakan berkenaan adalah yang terbaharu dalam trend mengganggu tugas organisasi menghulurkan bantuan.

“Larangan ini juga menyebabkan PBB tidak boleh beroperasi dan menyampaikan bantuan,” katanya.

Menurut jurucakap, pekerja wanita memainkan peranan penting dalam operasi bantuan di lapangan terutama dalam mengenal pasti mereka yang memerlukan.

PBB telah berusaha membawa bantuan kemanusiaan kepada 23 juta rakyat di Afghanistan yang sedang dilanda krisis ekonomi dan kemanusiaan yang kritikal.

Sementara itu, Setiausaha Agung PBB, Jeneral Antonio Guterres dalam ciapan Twitter mengutuk tindakan Taliban.

Katanya, jika larangan itu tidak ditarik balik, tindakan berkenaan diyakini menjejaskan keupayaan PBB mengagihkan bantuan. – Agensi


Relawan Muda ISMA sedia bantu mangsa tanah runtuh

BANGI, 21 Jamadilawal 1444H, Jumaat – Relawan Muda Ikatan Muslimin Malaysia (ISMA) menyatakan kesediaan untuk bekerjasama dengan pihak berkuasa bagi membantu mangsa tanah runtuh di tapak perkhemahan Father’s Organic Farm di Batang Kali, Hulu Selangor.

Dalam satu kenyataan, Ketua Pegawai Operasi Pemuda ISMA, Soufi Annual berkata, pasukan relawan telah bersiap sedia dan akan digerakkan ke kawasan bencana untuk menilai bantuan yang sesuai untuk diberikan kepada mangsa.

“Pemuda ISMA merakamkan ucapan takziah buat keluarga mangsa korban kejadian bencana tanah runtuh di tapak perkhemahan Batang Kali.

“Pemuda menzahirkan rasa simpati terhadap bencana tanah runtuh yang berlaku,” katanya.

Pada masa sama, Pemuda ISMA menasihatkan rakyat supaya sentiasa cakna dengan keadaan persekitaran terutamanya dalam keadaan negara yang kerap berlaku bencana.

“Semoga kita semua sentiasa dalam rahmat dan lindungan daripada Allah SWT. Amin,” katanya.

Terdahulu, Pengerusi Jawatankuasa Infrastruktur dan Pertanian Selangor, Izham Hashim berkata, kegagalan kaki cerun dipercayai punca kejadian runtuhan tanah di tiga tapak perkemahan awal pagi tadi.

Siasatan awal mendapati tiada tanda awal runtuhan dikenal pasti, selain memaklumkan keadaan cerun adalah landai dan memenuhi kriteria cerun selamat.

Dilaporkan, angka korban akibat kejadian itu meningkat kepada 16 mangsa manakala 17 mangsa dikhuatiri masih tertimbus manakala 61 lagi telah diselamatkan.


Terengganu lancar BERKAT 3.0 bantu rakyat terkesan ‘lockdown’

BANGI, 21 Syawal 1442H, Rabu – Kerajaan Terengganu melancarkan program Bantuan Ekonomi Rakyat Terengganu 3.0 (BERKAT 3.0) dengan jumlah keseluruhan peruntukan sebanyak RM6.4 juta.

Program bantuan berkenaan telah diputuskan Majlis Mesyuarat Kerajaan Negeri (MMKN) hari ini, susulan merasakan penguatkuasaan ‘total lockdown’ yang bermula 1 Jun mungkin berlanjutan.

Menteri Besar, Datuk Seri Dr Ahmad Samsuri Mokhtar berkata, BERKAT 3.0 akan diberikan secara bersasar yang berjumlah RM200,000 bagi setiap kawasan Dewan Undangan Negeri (DUN).

“Kerajaan negeri Terengganu juga bersetuju memberi penangguhan atas sewaan premis perniagaan milik kerajaan negeri, badan berkanun dan pihak berkuasa tempatan (PBT) untuk bulan Jun dan Julai 2021.

“Ianya tertakluk kepada premis perniagaan yang terkesan akibat penutupan ekonomi berikutan Perintah Kawalan Pergerakan 3.0, dan premis-premis dengan kadar sewa tidak melebihi kadar sewaan RM5,000 sebulan kecuali sewaan tapak menara telekomunikasi,” katanya dalam kenyataan, hari ini.

Beliau berkata, peminjam Yayasan Terengganu yang berpendapatan bawah RM2,500 diberi pilihan untuk memohon moratorium selama tiga bulan.

Selain itu, kerajaan negeri juga bersetuju memotong sebulan gaji Menteri Besar dan Exco untuk dimasukkan ke dalam Tabung COVID-19 Terengganu.

“Penjawat awam juga turut bersama menyumbang melalui potongan elaun mereka. Setiap usaha kerajaan negeri adalah sebagai nilai tambah untuk mengurangkan impak sosio-ekonomi rakyat yang terkesan ketika ini.

“Saya juga menyeru agar semua rakyat Terengganu bersatu hati dalam tempoh kritikal ini, kerana setiap langkah dan pematuhan arahan dan SOP amatlah signifikan untuk mengatasi pandemik COVID-19 yang semakin serius,” katanya.


Israel tamatkan sekatan eksport dari Gaza

GAZA, 23 Safar 1445H, Sabtu – Negara pengganas Israel akan membenarkan eksport barangan komersial dari Semenanjung Gaza melalui lintasan sempadan utama mulai Ahad ini.

Langkah itu selepas larangan selama beberapa hari untuk apa yang dipanggil cubaan menyeludup bahan letupan, kata pegawai Palestin pada Jumaat.

Penduduk Palestin berkata, larangan itu memberi kesan kepada ribuan keluarga sekali gus merosakkan mata pencarian di enklaf yang disekat itu.

Israel pada Isnin lepas menghentikan sementara barangan komersial daripada meninggalkan Gaza selepas pemeriksa menemui beberapa kilogram bahan letupan berkualiti tinggi dalam penghantaran, tersembunyi di dalam lapisan pakaian.

“Sebentar tadi, pihak Israel memaklumkan kepada kami keputusan kerajaan Israel untuk menyambung semula eksport dari Semenanjung Gaza melalui lintasan Kerem Shalom mulai Ahad ini, sama seperti sebelum penutupan,” kata kenyataan jawatankuasa Pihak Berkuasa Palestin.

Tiada ulasan segera daripada COGAT, pihak berkuasa Israel yang menyelaraskan pentadbiran dengan Wilayah Palestin.

Sejak Gerakan Perjuangan Islam Palestin (Hamas) mengambil alih kuasa di Gaza pada 2007, ia telah mengalami salah satu daripada kadar pengangguran tertinggi di dunia di bawah sekatan ke atas banyak barangan yang dikenakan oleh Israel dengan sokongan Mesir.

Ia juga telah rosak teruk dalam empat peperangan besar dan banyak pertempuran lain antara Hamas dan Israel. – Agensi


Hamzah Zainudin pulih COVID-19

KUALA LUMPUR, 14 Jamadilakhir 1442H, Rabu – Menteri Dalam Negeri Datuk Seri Hamzah Zainudin dibenarkan keluar dari hospital pada Ahad lepas setelah disahkan pulih sepenuhnya daripada COVID-19.

Setiausaha Akhbar beliau, Zulkifli Bujang yang mengesahkan perkara itu kepada Bernama berkata Hamzah juga berada dalam keadaan baik.

Hamzah disahkan positif COVID-19 pada 12 Jan lalu dan menjalani rawatan serta kuarantin di Pusat Perubatan Universiti Malaya (PPUM). – Bernama


Pendatang haram Israel cetus provokasi ceroboh masuk al-Aqsa

BAITULMAQDIS, 29 Jamadilawal 1443H, Isnin – Pendatang haram Israel terus memperluaskan kuasa penjajahan di Tebing Barat dengan merampas kebanyakan tanah milik Palestin, selain ‘membuli’ penduduk supaya diusir keluar dari kawasan yang menjadi hak mereka.

Selain wilayah itu, Baitulmaqdis Timur juga menerima nasib sama apabila penduduk Palestin turut berdepan sikap zalim Israel terutama ke atas tapak Masjid al-Aqsa.

Semalam, puluhan pendatang haram Israel sengaja memasuki perkarangan masjid al-Aqsa – tapak ketiga paling suci di dunia bagi umat Islam.

Jabatan Wakaf Islam – yang dikendalikan Jordan – dalam satu kenyataan berkata, kumpulan pendatang haram memasuki kompleks melalui Pintu Al-Mugharbah di bawah perlindungan polis Israel.

Puak Yahudi memanggil tapak Masjid al-Aqsa sebagai ‘Gunung Kuil’ dan mendakwa ia adalah tapak dua kuil Yahudi pada zaman dahulu.

Sejak 2003, Israel telah membenarkan pendatang haram memasuki kawasan itu hampir setiap hari.

Israel menjajah Baitulmaqdis Timur ketika Perang Arab-Israel pada 1967, dengan menggabungkan seluruh bandar pada tahun 1980 dalam satu tindakan yang yang tidak pernah diiktiraf masyarakat antarabangsa.- Agensi


Jerman kecam Russia, China sekat bantuan ke Syria

BERLIN, 17 Zulkaedah 1441H, Khamis – Ahli Parlimen terkemuka parti pemerintah Jerman mengutuk sekeras-kerasnya tindakan China dan Russia kerana menyekat resolusi Majlis Keselamatan PBB untuk menghulurkan bantuan rentas sempadan ke Syria.

Dalam satu kenyataan, jurucakap dasar luar untuk kumpulan Parlimen CDU/CSU di Bundestag Jerman, Jurgen Hardt menyifatkan tindakan Russia dan China adalah sinis dan jenayah terhadap kemanusiaan.

Ahli Parlimen itu menggesa kedua-dua negara melepaskan veto mereka dan mengosongkan jalan untuk bantuan kemanusiaan yang berterusan kepada penduduk Syria.

“Presiden Russia, Putin dan Presiden China, Xi secara peribadi bertanggungjawab atas penderitaan rakyat Syria,” tambah Hardt yang mana negaranya mempengerusikan Majlis Keselamatan PBB bulan ini.

Moscow dan Beijing pada resolusi Majlis Keselamatan PBB kelmarin menggunakan kuasa veto untuk melambatkan penghantaran bantuan dari Turki ke Syria, yang menurut PBB sangat penting untuk menyelamatkan jutaan nyawa.

Setiausaha Agung PBB, Antonio Guterres berkata, sebelum pungutan suara akses rentas sempadan adalah penting bagi kesejahteraan orang awam di barat laut Syria.

Sementara itu, baki 13 anggota Majlis Keselamatan menyokong resolusi yang dirangka oleh Jerman dan Belgium.

Majlis Keselamatan kini dijadualkan untuk mengundi usul Russia menyetujui satu lintasan Turki bagi akses bantuan selama enam bulan.

Pada 15 Mac 2011 – ketika rakyat Syria berarak di jalan raya – mereka langsung tidak menyangka protes antikerajaan ketika itu bakal bertukar menjadi perang kompleks membabitkan pemberontak, pejuang jihad dan tentera asing.

Sejak itu, ratusan ribu orang terbunuh dan lebih daripada 10 juta yang lain kehilangan tempat tinggal, menurut pegawai PBB.

Bekalan bantuan dari PBB dan Turki kerap kali berulang-alik dari sempadan Turki yang melintasi Syria, ke selatan. – Agensi


Strategi MCA, DAP, Gerakan terus berjaya selagi parti Melayu berpecah

BANGI, 10 Rejab 1442H, Isnin – Meskipun berbeza pentas perjuangan, umum mengetahui parti berasaskan kaum – MCA, DAP dan Gerakan pejuang tegar kaum Cina.

Ketua Perhubungan Ikatan Muslimin Malaysia (ISMA) Johor, Haji Mohd Tahir Hamdan berkata, apa yang menariknya adalah mereka memperjuangkan agenda bangsa Cina di pentas yang berbeza di mana DAP bersama PH, MCA bersama BN dan yang terbaru Gerakan bersama PN.

Katanya lagi, ketiga-tiga parti ini pernah menjadi Ketua Menteri Pulau Pinang.

“Apa yang berlaku di Pulau Pinang sehingga kini, merekalah pelakon utamanya.

“Strategi yang mereka lakukan akan terus berjaya selagi mana parti-parti Melayu berpecah,” katanya menerusi hantaran di Facebook, semalam.

Beliau berkata, menarik perhatian lagi apabila semua pemimpin parti Melayu adalah parti beragama Islam.

“Setiap hari Jumaat, khatib akan mengingatkan kita supaya jangan berpecah belah kerana ukhwah adalah asas agama Islam.

“Sesungguhnya perebutan kuasa kerana harta dan pangkat akan memusnahkan bangsa dan negara,” katanya.


Malaysia sumbang 250,000 pelitup muka kepada Iraq

BANGI, 6 Safar 1443H, Isnin – Kerajaan Malaysia menyumbang 250,000 unit pelitup muka kepada Republik Iraq melalui Kedutaan Besar Iraq di Kuala Lumpur.

Kementerian Luar Negeri dalam satu kenyataan berkata, sumbangan itu menzahirkan usaha berterusan Malaysia untuk bekerjasama dengan Republik Iraq dan masyarakat antarabangsa dalam memerangi pandemik COVID-19.

Wisma Putra berkata, sumbangan dibuat mengunakan dana peruntukan di bawah Akaun Amanah Pembelaan Rakyat Iraq (AAKPRI) yang ditubuhkan pada tahun 2003 dan diselenggara oleh Kementerian Luar Negeri.

“Sumbangan Malaysia ini mencerminkan hubungan mesra di antara kedua-dua negara di saat dunia sedang berusaha COVID-19.

“Malaysia kekal komited untuk terus bekerjasama dengan Republik Iraq untuk kepentingan besama kedua-dua buah negara,” katanya.


#Ibunisasi inisiatif pastikan tiada golongan tercicir lawan COVID-19

KUALA LUMPUR, 16 Zulkaedah 1442H, Ahad – #Ibunisasi atau vaksinasi untuk golongan wanita hamil merupakan inisiatif proaktif dan responsif kerajaan dalam memastikan tiada golongan yang tercicir dalam usaha negara melawan virus COVID-19, kata Perdana Menteri Tan Sri Muhyiddin Yassin.

Beliau berkata inisiatif kerajaan itu adalah selari dengan panduan klinikal yang dikeluarkan oleh pembekal vaksin tentang pemberian vaksin kepada kumpulan itu, seterusnya dikaji dan diluluskan oleh Kementerian Kesihatan.

“Setakat ini 110,000 wanita hamil telah mendaftar dengan MySejahtera di seluruh negara sejak opsyen khas ini dibuka pada 1 Jun lalu. Saya turut difahamkan bahawa janji temu vaksinasi juga cuba disesuaikan sebaik mungkin dengan tarikh bersalin,” katanya menerusi laman sosial Facebook hari ini.

Terdahulu, Muhyiddin meninjau pusat pemberian vaksin (PPV) di Pusat Konvensyen Sunway Pyramid, Petaling Jaya, yang dikhususkan untuk wanita hamil.

Menurutnya hujung minggu ini sahaja lebih 6,000 wanita hamil sudah menerima vaksinasi di dua PPV sekitar Lembah Klang iaitu di Pusat Konvensyen Sunway Pyramid dan Pusat Perdagangan dan Pameran Antarabangsa Malaysia (MITEC).

Katanya beliau bersyukur kerana ramai wanita hamil yang tampil untuk melindungi diri, dengan disokong oleh pasangan dan keluarga masing-masing untuk mendapatkan vaksin.

“Saya dapati proses pemberian vaksin bermula daripada pendaftaran sehingga selepas disuntik berjalan lancar dan rata-rata kaum ibu yang ditemui menyatakan mereka berpuas hati kerana tidak perlu menunggu terlalu lama, dewan PPV luas dan selesa,” katanya. – Bernama


63 penunjuk perasaan di Belgium ditangkap

BRUSSELS, 12 Zulhijjah 1444H, Sabtu – Bilangan penunjuk perasaan yang ditangkap di Brussels meningkat kepada 63 ketika protes yang dicetuskan akibat pembunuhan seorang remaja oleh polis di Perancis.

Penangkapan dibuat selepas pertempuran antara penunjuk perasaan dan polis di kawasan Anneessens, dengan seramai 48 golongan bawah umur ditahan.

Demonstrasi tersebut menyaksikan penunjuk perasaan memecahkan tingkap di perhentian bas dan membakar kenderaan.

Terdapat juga protes di kawasan Lemonnier yang mendorong penutupan stesen metro Anneessens.

Perancis menyaksikan beberapa protes ganas sejak seorang pegawai polis menembak Nahel M, remaja berusia 17 tahun di pinggir bandar Nanterre di Paris pada 27 Jun. -Agensi


Menteri Indonesia terbabit rasuah bantuan COVID-19

JAKARTA, 21 Rabiulakhir 1442H, Isnin – Menteri Hal Ehwal Sosial Indonesia, Juliari P. Batubara menyerahkan diri kepada Suruhanjaya Pencegahan Rasuah (KPK), semalam untuk menghadapi tuduhan mengambil rasuah yang berkaitan dengan pengedaran bantuan COVID-19 daripada pemerintah.

Juliari tiba di ibu pejabat KPK di ibu kota, Jakarta, beberapa jam setelah suruhanjaya antirasuah itu menyeru beliau untuk menyerah dalam sidang media tepat sebelum tengah malam Sabtu.

Juliari, yang juga anggota Parti Demokratik Perjuangan Indonesia yang berkuasa, bagaimanapun tidak memberikan sebarang komen.

KPK berkata, Juliari dan dua pegawai lain disyaki mengambil rasuah berkaitan dengan perolehan barang bernilai 5.9 trilion rupiah (AS$420 juta) untuk diedarkan sebagai paket bantuan sosial COVID-19. Dua lagi suspek dalam kes tersebut adalah kakitangan swasta.

Ketua KPK, Firli Bahuri berkata, Juliari dituduh menerima sekurang-kurangnya 17 bilion rupiah (AS$1.2 juta) yang juga bersamaan dengan RM4.87 juta daripada dua syarikat pembekal.

Mereka diminta untuk mengasingkan AS$0.7 untuk setiap bungkusan makanan asas yang diedarkan kepada orang miskin untuk kepentingan menteri.

“Bagi setiap bungkusan, Juliari akan menerima 10,000 rupiah (RM2.88),” kata pegawai.

Sebilangan suspek ditangkap dalam operasi di Jakarta pada hari Sabtu, di mana KPK menemui wang tunai, kata Firli.

Firli berkata, Juliari boleh menjalani hukuman penjara seumur hidup jika didapati bersalah mencuri wang awam.

“Kami tidak akan berhenti di sini. Kami akan melihat dengan teliti bagaimana bantuan sosial pemerintah diperoleh dan disalurkan semasa pandemik COVID-19,” kata Firli.

Juliari adalah anggota Kabinet kedua yang ditangkap kerana rasuah dalam masa kurang daripada dua minggu.

Terdahulu, Menteri Hal Ehwal Maritim dan Perikanan, Edhy Prabowo yang telah mengundurkan diri, juga ditangkap kerana disyaki mengambil rasuah berkaitan dengan eksport larva udang karang dan didakwa menggunakan wang itu untuk membeli-belah mewah di Amerika Syarikat.

Kes-kes tersebut mencemarkan kredibiliti Presiden Joko Widodo dalam memerangi rasuah. Dua menteri kabinet lain, termasuk Juliari, telah dijatuhkan hukuman penjara dalam kes rasuah. – Agensi


Strategi konservatif calonkan 4 bekas MB sangat rugikan UMNO

Oleh Zuhayati Yazid

BANGI, 4 Muharam 1445H, Sabtu – Pemilihan empat bekas Menteri Besar sebagai taruhan UMNO untuk bertanding pada Pilihan Raya Negeri (PRN) 12 Ogos depan sangat merugikan masa depan parti.

Barisan Nasional (BN) memilih Bekas Menteri Besar Terengganu, Datuk Seri Ahmad Said bertanding di DUN Kijal dan Datuk Seri Ahmad Razif Abdul Rahman di DUN Seberang Takir.

Selain itu, bekas Menteri Besar Negeri Sembilan, Datuk Seri Mohamad Hasan pula bertanding di DUN Rantau di Negeri Sembilan dan bekas Menteri Besar Kedah, Datuk Seri Mahdzir Khalid di DUN Pedu.

Bagi penganalisis politik, Prof Dr Ahmad Atoty Hussain, keputusan BN itu seolah menunjukkan UMNO ketandusan pemimpin yang berwibawa memandangkan kebanyakan yang dipilih pernah tewas sebelum ini.

Beliau menyifatkan strategi konservatif yang digunakan Presiden BN, Datuk Seri Ahmad Zahid dengan mengangkat tokoh lama – yang pernah kalah sebelum ini – sebagai merugikan parti.

“UMNO sebenarnya hadapi masalah kepimpinan dalaman yang serius berikutan kebanyakan pemimpin muda kini berhijrah ke parti lain – bahkan tokoh-tokoh hebat lain telah dibuang dan digantung.

“Situasi ini menyebabkan Zahid ketandusan pemimpin dan terpaksa pungut semula pemimpin lama walaupun ada dalam kalangan mereka sudah dibuang rakyat,” katanya ketika dihubungi Ismaweb.net, hari ini.

Mengulas lanjut, Dr Ahmad Atory tidak menafikan mereka boleh bertanding dan kemungkinan hanya mendapat sokongan kawan-kawan lama sahaja, agak sukar untuk menang dan kembali berkhidmat.

“Kalau dahulu UMNO tak bermasalah dan strategi ini mungkin tepat berikutan parti itu mengamalkan prinsip wala’ atau ketaatan dan setia kepada pemimpin dan parti.

“Namun tidak lagi masa kini apabila parti yang dianggap membela orang Melayu itu sudah bermasalah.

“Di tambah pula bergabung dengan musuhnya suatu ketika dahulu menyebabkan strategi Zahid itu dilihat tidak lagi bersesuaian,” katanya.

Malah tegas beliau, percaturan Ahmad Zahid juga dilihat ‘menjadi’ sekiranya beliau tidak menyingkirkan orang-orang lama dalam parti seperti Datuk Seri Shahidan Kasim, Tan Sri Noh Omar, Datuk Seri Tajudin Abdul Rahman, Khairy Jamaluddin dan beberapa tokoh-tokoh utama parti itu.

Namun, UMNO kini kehilangan tokoh-tokoh berwibawa dan semua ahli terpaksa ‘menelan’ apa sahaja kononnya demi parti.


UAE hasrat sumbang vaksin COVID-19 kepada Malaysia

KUALA LUMPUR, 9 Jamadilawal 1442H, Khamis – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berkenan menerima menghadap Menteri Kesihatan dan Prevensi Emiriah Arab Bersatu (UAE), Dr Abdul Rahman Mohammed Al Owais di Emirates Palace, Abu Dhabi pada Rabu.

Sesi menghadap itu adalah satu daripada acara lawatan khas lima hari Al-Sultan Abdullah ke Abu Dhabi, UAE.

Pertemuan itu antara lain membincangkan hasrat kerajaan UAE untuk menyumbang vaksin COVID-19 kepada Malaysia antaranya bertujuan untuk kajian klinikal di negara ini.

“Al Sultan Abdullah menzahirkan setinggi penghargaan kepada Dr Abdul Rahman dan kerajaan UAE atas hasrat itu,” kata Datuk Pengelola Bijaya Diraja Istana Negara Datuk Ahmad Fadil Shamsuddin dalam kenyataan di sini hari ini.

Ahmad Fadil berkata, bagaimanapun, Seri Paduka Baginda bertitah bahawa beberapa proses perlu diambil kira bagi mengetahui kebolehlaksanaan kajian klinikal di Malaysia.

“…khususnya menerusi Pusat Penyelidikan Klinikal, Institut Penyelidikan Klinikal dan Bahagian Regulatori Farmasi Negara sebelum sebarang vaksin diterima masuk ke Malaysia,” katanya.

Ahmad Fadil berkata hasrat sumbangan vaksin COVID-19 dan lawatan khas itu mencerminkan hubungan dua hala yang kukuh dan erat terjalin antara kedua-dua negara.

Ia juga menunjukkan Malaysia dan UAE bersama berganding bahu dalam usaha memerangi wabak COVID-19 serta kerjasama pemulihan pasca-COVID-19.

Dalam lawatan itu, Al-Sultan Abdullah juga berkenan melakukan kunjungan mesra terhadap Putera Mahkota Abu Dhabi Sheikh Mohamed Zayed Al Nahyan di kediaman rasminya pada 22 Dis.

Lawatan khas itu adalah atas jemputan Sheikh Mohamed dan Al-Sultan Abdullah dijadual berangkat pulang ke tanah air pada Jumaat (25 Disember). – Bernama


Pemimpin Melayu ejen kepada punca tanah Melayu tergadai

BANGI, 24 Rabiulawal 1444H, Jumaat – Sikap pengkhianat dalam kalangan pemimpin Melayu yang berperanan sebagai ejen adalah punca banyak tanah orang Melayu tergadai.

Sikap tidak bertanggungjawab yang memikirkan tentang keuntungan sendiri dipercayai menjadi punca kampung-kampung Melayu tradisional semakin menghilang.

Presiden Persatuan Melayu Pulau Pinang (PEMENANG), Tan Sri Dr Yussof Latif berkata, golongan pemimpin ini wajar dikenakan tindakan tegas kerana menyebabkan sejarah dan warisan negara terhakis sehingga meninggalkan nama sahaja.

“Buat masa ini muafakat perlu ditegakkan supaya kampung Melayu terus dikekalkan.

“Saya ingin merumuskan supaya orang-orang Melayu jangan berbalah sesama sendiri, sebaliknya hendaklah muafakat untuk menegakkan kampung Melayu yang ada.

“Jangan ada lagi broker Melayu yang menjual tanah Melayu, perbuatan ini perlu disedarkan untuk diambil tindakan tegas, mereka sebenarnya pengkhianat bangsa Melayu,” katanya ketika menjadi panel pada Siri Randau ke-15 anjuran Majlis Perundingan Melayu (MPM).

Mengulas lanjut, Dr Yussof berpandangan, kemiskinan juga adalah antara faktor utama yang mendorong orang Melayu menjual tanah milik mereka.

“Malah, kajian Pensyarah Kanan Pusat Kajian Sains Kemasyarakatan Universiti Sains Malaysia (USM), Dr Azeem Fazwan Ahmad Farouk mendapati, purata pendapatan per kapita kumpulan etnik pada 2004 menunjukkan kaum Bumiputera memperoleh RM2,856.

“Keadaan tersebut jelas membuktikan pendapatan per kapita orang Melayu jauh ketinggalan dengan kaum-kaum lain di negara ini terutama Cina yang memperoleh pendapatan sekitar RM4,268,” katanya.

Menurutnya, hakikat kini kebanyakan orang Melayu di bandar tersenarai dalam kategori miskin tegar.

“Situasi berkenaan menyebabkan mereka mudah ditipu dengan kilauan wang sehingga tidak dapat memikirkan tentang masa depan keluarga dan bangsa,” katanya lagi.

Atas dasar itu, PEMENANG mencadangkan supaya sebuah Bank Tanah dapat diwujudkan segera kerana diyakini mampu berperanan sebagai pembeli tanah-tanah orang Melayu dalam usaha menghalangnya jatuh ke tangan pihak lain.


Buang pemimpin rosak ganti lebih berwibawa

BANGI, 15 Rabiulakhir 1444H, Khamis – Hanya dengan menggantikan kepimpinan yang rosak dapat mengubati rasa muak dan bosan anak muda terhadap senario politik semasa Malaysia.

Justeru, anak muda perlu memainkan peranan mereka sebagai pengundi baharu untuk mengubah kepimpinan yang rosak dan menggantikannya kepada yang lebih berwawasan serta berwibawa pada Pilihan Raya Umum Ke-15 (PRU15).

Calon Pejuang Dewan Undangan Negeri (DUN) Belanja, Shaharuzzaman Bistamam berkata, sudah tiba masa anak muda lebih cakna dan terlibat secara langsung dalam politik tanah air kerana negara memerlukan kepimpinan baharu yang matang serta beragenda membangun agama dan bangsa.

“Saya tahu ramai anak muda muak dan bosan dengan senario politik semasa, lantas ramai memilih menjauhkan diri daripada dunia politik, sama seperti saya.

“Namun kita yakin, setiap pemerintahan dan pentadbiran pasti ada tamat tempohnya. Kempimpinan yang rosak perlu diganti dengan kepimpinan yang berwawasan dan berwibawa. Siapa lagi yang akan menggantikan itu jika bukan anak muda hari ini,” katanya dalam kenyataan.

Merujuk kajian dan tinjauan Indeks Pembangunan Beliau 2020, Shaharuzzaman berkata, belia Malaysia agak terkebelakang dalam aspek pembabitan politik berbanding negara serantau lain seperti Thailand, Indonesia dan Filipina.

Ia juga terbukti apabila peratusan mengundi pengundi baharu dan pemilih berumur 18 tahun pada Pilihan Raya Negeri (PRN) Johor sebelum ini sangat rendah iaitu sekitar lima peratus.

“Apatah lagi nak mengharap anak muda untuk terlibat langsung dengan politik, boleh dikira dengan jari!

“Kita tidak akan ketandusan pelapis yang bakal mengambil alih kepimpinan negara sekiranya anak-anak muda yang berkelayakan serta mempunyai jati diri watan cakna dengan politik negara.

“Saya mengharapkan akan ada peningkatan peratusan anak muda dalam kalangan calon-calon yang bakal bertanding pada PRU15 nanti,” katanya.


Lebih 400 kes cacar monyet dilaporkan di Itali

ROM, 24 Zulhijjah 1443H, Ahad – Lebih 400 kes cacar monyet telah direkodkan di Itali, kata Ketua Pengarah bahagian Pencegahan Kementerian Kesihatan negara itu Gianni Rezza selepas Pertubuhan Kesihatan Sedunia (WHO) mengisytiharkan wabak penyakit itu sebagai kecemasan kesihatan awam.

Pada Sabtu, Ketua Pengarah WHO Tedros Adhanom Ghebreyesus mengumumkan bahawa wabak cacar monyet diisytihar kecemasan kesihatan global.

Rezza dalam satu kenyataan pada Sabtu berkata Itali telah mencatatkan 407 kes cacar monyet setakat ini, tetapi keadaan terkawal, lapor Sputnik.

Ghebreyesus berkata walaupun wabak cacar monyet diisytihar kecemasan kesihatan global, “buat masa ini kebanyakan kes tertumpu dalam kalangan lelaki yang melakukan hubungan seks dengan lelaki, terutamanya mereka yang mempunyai ramai pasangan seksual”.

Pada masa yang sama, beliau menyeru semua negara untuk bekerjasama rapat dengan kumpulan yang terjejas, meningkatkan kempen kesedaran, dan memberi amaran terhadap diskriminasi dan stigma.

Menurut ketua pengarah WHO, lebih 16,000 kes cacar monyet telah direkodkan di 75 negara dan wilayah, dengan lima kematian setakat ini.

Kebanyakan pesakit pulih daripada jangkitan wabak itu selepas beberapa minggu tanpa rawatan.

Menurut WHO, cacar monyet lebih menjejaskan kanak-kanak kecil, wanita hamil, dan individu yang mengalami gangguan sistem imun.

Virus cacar monyet tidak mudah berjangkit dan biasanya akan merebak melalui kontak fizikal yang rapat, termasuk hubungan seksual dengan individu yang dijangkiti.

Ia boleh menjangkiti tubuh manusia melalui saluran pernafasan, mata, hidung dan mulut, dan melalui cecair badan.

Cacar monyet adalah penyakit zoonosis (yang merebak antara haiwan dan manusia). – Bernama


Tak perlu panik, kerajaan beri masa rakyat bersedia

BERA, 25 Jamadilawal 1442H, Sabtu – Kerajaan akan memberi tempoh secukupnya untuk rakyat bersedia sebelum melaksanakan sebarang tindakan mengawal jangkitan COVID-19 yang menunjukkan trend peningkatan sejak kebelakangan ini, kata Menteri Kanan (Kluster Keselamatan) Datuk Seri Ismail Sabri Yaakob.

Beliau menasihati rakyat agar tidak membuat pembelian panik berikutan adanya spekulasi kerajaan akan melaksanakan semula Perintah Kawalan Pergerakan (PKP) di seluruh negara.

Katanya, rakyat juga diminta tidak mudah percaya dengan berita palsu mahupun pelbagai andaian tidak benar berhubung keputusan yang akan diumumkan kelak.

“Tidak perlu hendak pembelian panik, yang tular semua palsu…tunggu dulu pengumuman dari kerajaan.

“Apapun keputusan, kerajaan tidak terus buat serta-merta, mesti akan beri ruang (persediaan) dalam tempoh dua, tiga hari dan sebagainya,” katanya kepada Bernama ketika menyantuni mangsa banjir di pusat pemindahan sementara (PPS) di Sekolah Kebangsaan Kerayong di sini hari ini.

Mengenai spekulasi pelaksanaan semula PKP, Ismail Sabri yang juga Menteri Pertahanan berkata: “Saya percaya tidak mungkin kita (kerajaan) laksanakan total lockdown seperti PKP sebelum ini…kita ada lagi mesyuarat MKN (Majlis Keselamatan Negara) dan teknikal pada Isnin ini untuk melihat SOP (prosedur operasi standard) lebih terperinci.

“Apa-apa keputusan kerajaan buat adalah yang terbaik untuk rakyat, tidak usah panik.”

Perdana Menteri Tan Sri Muhyiddin Yassin akan membuat pengumuman khas pada Isnin mengenai tindakan yang dilaksanakan berhubung situasi semasa jangkitan COVID-19 yang menunjukkan trend peningkatan kebelakangan ini.

Sementara itu, dalam perkembangan lain, Ismail Sabri meminta pertubuhan bukan kerajaan (NGO) yang berhasrat menyalurkan bantuan banjir agar menyelaraskan pertolongan mereka dengan Pusat Kawalan Operasi Bencana (PKOB) di kawasan terjejas.

Katanya, kerajaan tidak menghalang usaha NGO sebaliknya mahu memastikan setiap bantuan yang dibawa dapat diagih dan diselaras dengan sempurna selain bagi mengelak berlaku penularan COVID-19 di kawasan bencana yang mungkin dibawa oleh individu daripada zon Merah. – Bernama


Pulau Pinang benarkan jemaah lengkap vaksinasi solat ikut kapasiti masjid, surau

GEORGE TOWN, 10 Safar 1443H, Jumaat – Jemaah yang telah lengkap vaksinasi dibenarkan untuk mendirikan solat fardu dan Jumaat mengikut kapasiti ruang sesebuah masjid atau surau di negeri ini, mulai esok.

Bagaimanapun, Pengarah Jabatan Hal Ehwal Agama Islam Pulau Pinang (JHEAIPP), Datuk Mohd Zakuan Zakaria berkata, jemaah perlu mematuhi prosedur operasi standard (SOP) ketat yang ditetapkan dalam usaha membendung penularan wabak COVID-19.

“Namun bagi mereka yang baharu sahaja mendapat satu dos vaksin, jemaah dibenarkan untuk hadir menunaikan solat di masjid dan surau seperti SOP terdahulu iaitu hanya 150 orang untuk masjid negeri, 100 orang di masjid kariah dan 50 orang di surau.

“Selain itu, pihak masjid atau surau juga perlu menyediakan ruang khas untuk mereka yang bermusafir dan pemandu e-hailing menunaikan solat,” katanya dalam satu kenyataan hari ini.

Katanya, bagi khutbah Jumaat, khatib jemputan tidak dibenarkan dan hanya boleh menggunakan teks JHEAIPP.

Mohd Zakuan berkata, semua majlis ilmu haruslah diadakan secara dalam talian sahaja manakala bacaan Yassin dan tahlil secara fizikal dibenarkan pada malam Jumaat.

Katanya pada masa ini, majlis rasmi, akad nikah atau majlis sosial masih tidak dibenarkan di masjid atau surau di negeri ini.

“Bagi pengurusan jenazah bukan kematian COVID-19, seramai 30 orang dibenarkan untuk solat jenazah dan urusan pengebumian. Ziarah kubur juga dibenarkan,” katanya.

Beliau berkata, pihak masjid dan surau perlu membentuk Jawatankuasa Pemantau untuk memastikan SOP yang dikeluarkan itu dipatuhi dan mengambil tindakan segera dengan melakukan sanitasi jika terdapat kes COVID-19.

“Semua SOP itu terpakai pada warganegara dan pemastautin tetap berusia 17 hingga 70 tahun, manakala bagi mereka berusia 71 tahun ke atas yang sihat boleh melaksanakan solat di masjid atau surau tapi tidak digalakkan,” katanya. – Bernama


PRU15 dan jalan menuju Putrajaya, apa umat Islam dapat?

PRU15 telah melabuhkan tirainya setelah menjadi perhatian dunia selama hampir tiga minggu. Ketika status ini ditulis, keputusan pilihanraya sudah keluar tetapi negara masih belum mempunyai barisan kepimpinan yang dilantik. Pihak Istana Negara juga belum membuat pengesahan rasmi tentang pihak manakah yang akan dipertanggungjawabkan untuk membentuk kerajaan.

Saluran-saluran TV sibuk dengan siri-siri analisa mengenai keputusan pilihanraya dan untuk minggu-minggu berikutnya, kita akan dihidangkan pelbagai pentafsiran dan rumusan tentang kemenangan atau kekalahan sesuatu gabungan blok politik atau pencapaian calon-calon yang bertanding.

Sebagaimana adat bertanding, sudah tentu akan ada pihak yang menang dan ada pihak yang kalah.

Bagaimanapun, terdapat satu senario menarik yang pada pandangan saya akan turut diperkatakan atau menjadi topik-topik perbincangan rakyat jelata untuk satu tempoh yang panjang.

Senario yang dimaksudkan ialah tentang jurang yang sangat besar antara hasrat dan mandat rakyat dengan perlantikan Perdana Menteri dan pembentukan sebuah kerajaan. Di satu pihak, sepanjang dua minggu tempoh berkempen, rakyat dihidangkan dengan 1001 cara dan kaedah mempengaruhi minda dan memenangi hati yang dilancarkan oleh parti-parti politik yang bertanding.

Masing-masing blok atau gabungan politik telah cuba meyakinkan rakyat dan pengundi bahawa merekalah pilihan terbaik untuk kestabilan dan masa depan negara. Tiga blok utama, iaitu  arisan Nasional (BN), Perikatan Nasional (PN) dan Pakatan harapan (PH) dan juga banyak parti lain saling berlumba-lumba untuk memenangi kerusi yang terbanyak bagi membolehkan mereka membentuk kerajaan.

Secara ringkasnya, PRU15 adalah perlumbaan dan persaingan antara 3 blok politik utama negara, dan masing-masing blok dianggotai oleh beberapa parti politik yang mempunyai agenda dan prinsip perjuangan yang tidak sama dan tidak sehaluan.

PRU15 kali ini turut “menghadiahkan” satu kejutan di mana UMNO (blok BN) telah ditolak sama sekali oleh gelombang suara dan undi rakyat, begitu juga dengan calon-calon dari  PKR dan PAN.

Ramai pimpinan politik negara juga turut ‘ditumbangkan’ termasuk Tun Dr Mahathir Mohamad.

Sebahagian para pengundi juga menolak calon-calon DAP yang dianggap mewakili parti yang anti-Melayu, anti-Islam dan amat cauvinis. Calon-calon Melayu dari PKR, PAN dan Muda (blok Pakatan Harapan) dianggap bersekongkol dengan DAP dan mereka turut dihukum melalui tangan rakyat di kotak-kotak undi.

Manakala blok politik yang baru iaitu Gerakan Tanah Air (GTA) yang calon-calon mereka bertanding atas tiket parti Pejuang telah hilang deposit.

Sekarang, seluruh dunia sedang menunggu penuh debaran tentang pihak yang mana satukah di antara gabungan politik dari PN dan PH yang akan memerintah negara dan menjadi Perdana Menteri.

Apa yang disebut sebagai ‘tsunami Melayu’ bukanlah satu gelombang besar sebenarnya. Tidak ada apa-apa yang berubah di kalangan orang-orang Melayu.

Yang tersingkap adalah para pengundi tidak termakan atau dicandukan lagi dengan retorik atau slogan politik yang meloyakan.

Yang berubah hanyalah percaturan politik yang digerakkan oleh pemimpin-pemimpin parti.

Yang terang ialah perbelanjaan yang mencurah-curah pada kadar yang sangat luarbiasa dari para penaja dan pendana calon-calon yang bertanding.

Yang dikhianati dan dipermainkan adalah rakyat biasa khususnya para pengundi Melayu-Muslim!

Hakikat permainan dan percaturan politik demi kuasa, jawatan dan ‘takhta’ sangat jelas selepas tamatnya pilihanraya dan bermulanya proses untuk melantik Perdana Menteri.

Bagaikan sungai yang memuntahkan segala ampah, kekotoran, bangkai dan kereputan flora dan fauna yang terbenam di dasarnya setelah berlaku banjir besar, demikian jugalah gambaran pada wajah politik kuasa, yang kita tidak dapat mengesaninya ketika cuaca tenang.

Pada ketika inilah rakyat dan pengundi dikejutkan dengan hakikat bahawa pilihan raya di Malaysia hanyalah satu mekanisme untuk melanjutkan hayat dan kerjaya politik seseorang pemimpin.

Ia bagaikan sebuah pasar yang barang-barang dagangannya berupa nilai, harga diri, maruah, akhlak dan prinsip yang boleh dijualbeli melalui proses tawar-menawar melibatkan harga yang begitu murah sekali.

Rakyat yang membuat pilihan untul diwakili oleh pemimpin-pemimpin yang berwibawa, yang anti kepada kebobrokan rasuah dan salahguna kuasa mendapati ‘pemimpin’ yang mereka baru saja diberikan mandat untuk tempoh lima tahun lagi tiba-tiba dan tanpa berasa berdosa tergamak mengkhianati kepercayaan rakyat dan para pengundi.

Kumpulan oportunis dan gila kuasa ini dengan selamba sahaja boleh ‘berunding’ dengan pihak-pihak yang baru sahaja tiga minggu sudah merupakan ‘musuh’ politik mereka untuk ‘menutup sebelah mata’ terhadap gejala rasuah, salahlaku dan penyelewengan kuasa.

Sentimen agama dan sensitiviti umat Islam diperalatkan untuk mendapatkan undi tetapi unsur-unsur inilah yang pertama sekali dikorbankan apabila ketamakan kuasa dan survival politik yang didorong hawanafsu menjadi penentu di dalam proses rundingan dan tawar menawar politik mereka.

Calon dan parti yang diharapkan untuk membawa dan mempertahankan agenda Islam dan kepentingan umat Islam boleh berlaku curang.

Justeru itulah, umat Islam dan bangsa Melayu tidak boleh terlalu ghairah dengan ‘tsunami Melayu’ ini.

Rakyat dan para pengundi tidak memilih parti PAS misalnya kerana yakin dengan ideologi parti tersebut, tetapi disebabkan mereka sudah muak dengan kegilaan pemimpin-pemimpin politik yang membelakangi kepentingan, penderitaan dan keperitan yang dialami rakyat.

Mereka menolak parti UMNO kerana parti itu sudah sebati dengan amalan rasuah dan pemimpin yang korup.

Mereka juga tahu bahawa PKR hanyalah nama lain kepada kehalobaan Anwar Ibrahim untuk menjadi Perdana Menteri.

Para pengundi bukan-Melayu pula lebih suka meletakkan harapan kepada parti DAP yang dianggap menjuarai kepentingan mereka.

Maka, berlakulah peralihan sokongan rakyat daripada Barisan Nasional kepada Perikatan Nasional dalam keadaan kerusi-kerusi Parlimen DAP tidak terjejas sedikit pun.

Sudah semestinya di sebalik setiap kemenangan akan sentiasa ada harga mahal yang perlu dibayar. Tidak ada yang percuma lebih-lebih lagi di atas ‘meja pertaruhan’ politik.

Berikut adalah beberapa catatan kasar yang boleh diperhatikan:

Parti-parti politik yang bertanding dalam PRU15 tidak ‘bersalin kulit’ selepas usainya pilihanraya. Agenda, prinsip dan dasar masing-masing tetap sama. Unsur-unsur inilah yang akan menonjol di dalam mana-mana rundingan di kalangan mereka.

Persetujuan di kalangan mereka utuk duduk berunding dan ‘berkongsi kuasa’ tidak menjadikan mereka sebagai parti yang ‘suci’ dan bersih dari noda-noda politik.

Parti-pati rasis cauvinis tiga serangkai iaitu DAP, MCA dan Gerakan tetap konsisten dalam menuntut dan mempertahankan kepentingan bersama mereka. Malah, sekarag mereka akan semakin galak dan ghairah untuk mengaut lebih banyak keuntungan politik dalam konteks perkembangan terkini.

Sokongan terhadap parti DAP contohnya tetap tidak berkurang. Malah parti ni cuba meluaskan lagi pengaruh mereka dengan meletakkan calon-calon Melayu untuk bertanding .

PRU15 tidak menyebabkan sekolah-sekolah vernakular dikuburkan. Tidak ada mana-mana parti atau pihak yang berkuasa di Putrajaya akan berani meyentuh ‘kekebalan’ institusi dan sistem pendidikan ini.

Agenda liberal, feminisme, sekular, hedonism dan seumpamanya tetap berkembang.

Ketaksuban para pengikut, keangkuhan dan kesombongan para pemimpin masih berlaku.

Rakyat Sabah dan Sarawak mungkin meletakkan beberapa syarat khusus sebagai balasan kepada sokongan mereka terhadap sesiapa yang bakal menjadi Kerajaan Pusat.

Umat Islam dan bangsa Melayu tetap berselisih sesama mereka. Kekuatan yang didambakan melalui kesepakatan akan sentiasa menghindar dari tangan mereka.

Apa yang umat Islam dan bangsa melayu dapat kecapi sebenarnya dari PRU15 kali ini?

Bagi yang peka dan sedar, PRU15 kali ini pada hakikatnya merupakan satu ‘madrasah politik’ untuk rakyat, di mana tempoh ‘pengajian’ yang dilalui adalah selama tiga minggu sahaja.

Sepanjang ‘kursus’ ini umat dan bangsa didedahkan dengan gambaran bahawa perpaduan dan kesepakatan tidak akan terhasil dari percaturan politik kepartian.

Kekuatan juga tidak dapat diwujudkan melalui kerjasama dan tolak ansur yang berpaksikan dorongan hawa nafsu dan kegelojohan untuk berkuasa.

Sepanjang pemerhatian saya, keberadaan parti-parti Melayu Islam alternatif seperti Berjasa dan juga gabungan Gerakan Tanah Air adalah satu kesempatan untuk menzahirkan kesepakatan dan kekuatan yang bersifat nasional dan berkekalan. Cita-cita untuk menyatupadukan seluruh umat Islam di bawah satu agenda milik bersama tidak pernah berhasil sebelum ini.

Gagasan Melayu Sepakat Islam Berdaulat (MSIB) yang dipelopori oleh Ikatan Muslimin Malaysia (ISMA) pada peringkat awalnya dicemuh dan diremehkan.

Berjasa kemudiannya muncul dengan keberanian menongkah arus pada PRU13 bersama-sama slogan Undi Calon Muslim Berwibawa yang cuba menyedarkan umat Islam bahawa mandat mereka bukanlah sesuatu yang boleh diperdagangkan oleh ahli-ahli politik.

UMNO dan PAS memang tidak berminat sedikitpun slogan ini, apatah lagi menghayatinya pada ketika tu.

Berjasa juga sekali lagi cuba merintis jalan untuk mengujudkan kesepakatan politik di kalangan parti-parti politik Melayu/Islam melalui gagasan Muafakat Nasional yang juga telah ditolak.

Pada PRU15 kali ini, setiap parti politik yang bertanding tampil sebagai ‘juara’ yang memperjuangkan Kesepakatan Melayu, menonjolkan calon berwibawa dan terkini cuba mencipta ‘Muafakat Nasional’ melalui rundingan politik, yang dahuunya mereka telah tolak mentah-mentah.

Negara memerlukan satu suara yang menyeru kepada kesepakatan, kerjasama, kekuatan dan persaudaraan sesama umat dan bangsa.

Parti-parti politik Melayu Islam juga perlu kepada laungan yang menegur dan mengkritik dari luar, supaya ketaksuban pengikut dan kesombongan pemimpin tidak menjahanamkan masa depan generasi akan datang.

Suara dan laungan ini perlu lahir dari ‘jantung’ umat dan bangsa, bukan dari bilik-bilik mesyuarat atau meja rundingan parti-parti politik.

PRU15 telah mengajar kita bahawa jalan menuju kesepakatan dan kekuatan sejati masih panjang.

Jangan kita sekadar menang sorak tapi kampung tergadai.

Mohd Luttfi Abd Khalid
Pengerusi iPeguam/Pemerhati politik

#MalaysiaUnggulDanBerwibawa

#MelayuSepakatIslamBerdaulat

#MembangunUmatBeragenda


Musuh Islam cuba pisahkan antara tauhid dan cara hidup manusia

ISLAM adalah cara hidup lengkap yang meliputi semua aspek kehidupan manusia. Cara hidup yang ditentukan oleh Pencipta Alam dan Manusia, Allah SWT.

Tiada cara hidup lain yang lebih sempurna melainkannya. Tunjang dasarnya adalah akidah tauhid, tiang paksinya adalah syariah, buahnya adalah akhlak.

Seruan Islam sepanjang sejarah perutusan para Rasul alaihimu solat was salam bertembung dengan penentangan, syaitan dan tentera-tenteranya dari kalangan jin dan manusia.

Semua ini dirakamkan secara terperinci dalam Al-Quran. Penceritaan yang berulang-ulang itu bertujuan untuk menegaskan kepada manusia bahawa tabiat pertembungan antara hak dan kebatilan. Wahyu dan nafsu.

Secara jelas, lantang dan penuh hikmah, para Rasul menyeru kaumnya kepada tauhid. Tiada berlapik-lapik, tiada istilah yang kabur. Penyerahan mutlak kepada Allah SWT sebagai al-Rabb.

Kerana itu, musuh Islam cuba memisahkan antara tauhid dan cara hidup manusia. Mereka mencipta sistem-sistem politik, ekonomi, kemasyarakatan, perundangan, pendidikan yang tidak didasarkan pada tauhid.

Dengan maksud, mereka membataskan akidah hanya kepada kepercayaan dan ruang lingkup peribadi seseorang individu. Tiada hubungan dengan tingkah lakunya dan juga cara hidup. Ini menyebabkan berlakunya kecelaruan dalam kalangan umat Islam.

Umat Islam perlu difahamkan semula dengan akidah dan tauhid yang menjadi asas kepada pembinaan peradaban Islam.

Ust Shuhaib ArUstaz Shuhaib Ar-Rumy Selamat
Ahli Jawatankuasa Pusat gerakan Islam, Ikatan Muslimin Malaysia (ISMA)


Kedah tubuh pasukan tentukan isu pajakan P. Pinang

KULIM, 23 Rabiulawal 1443H, Sabtu – Kedah sedang dalam proses menubuhkan sebuah pasukan yang terdiri daripada sejarawan, pakar akademik dan wakil persatuan sejarah bagi menentukan bahawa Pulau Pinang benar-benar dipajak daripada Kedah.

Menteri Besar Muhamad Sanusi Md Nor berkata pihak yang dipelawa menyertai pasukan itu telah pun menyatakan komitmen masing-masing untuk membantu Kedah dalam perkara itu.

“Kita bentuk satu pasukan dan kita wujudkan satu sahaja pandangan tentang Kedah dan Pulau Pinang. Asasnya memang Pulau Pinang adalah pajakan daripada Kedah, kerana itulah daripada dulu kita dibayar RM10,000. Kalau tidak, bayaran RM10,000 itu untuk apa?

“Mulai 2018, Kerajaan Persekutuan tambah RM10 juta, jadi kita terima RM10 juta RM10,000, mai mana duit itu kalau bukan disebabkan pajakan? Saja-Saja nak bagi ka, ingat baik sangat orang nak bagi RM10 juta dan RM10,000? Tentu ada pasai, ada punca,” katanya ketika ditemui pada majlis pecah tanah fasiliti pembuatan AT&S di Kulim Hi-Tech Park hari ini.

Justeru, beliau berharap perkara itu dapat dikaji semula dan Kedah diberikan bayaran lebih setimpal berbanding jumlah RM10 juta dan RM10,000 yang diterima ketika ini.

Rabu lepas, Muhammad Sanusi berkata Kerajaan Negeri Kedah menuntut bayaran royalti sebanyak RM100 juta daripada Kerajaan Persekutuan bagi pajakan tanah di Pulau Pinang dan berharap ia diumumkan dalam Bajet 2022 yang dibentangkan semalam.

Bagaimanapun, pembentangan bajet oleh Menteri Kewangan Tengku Datuk Seri Zafrul Tengku Abdul Aziz di Dewan Rakyat tidak mempunyai peruntukan bagi tujuan itu.

Mengulas perkara itu, Muhammad Sanusi berkata Kerajaan Persekutuan mungkin tidak bersedia mempertimbang tuntutan tersebut dalam bajet kali ini.

Beliau berkata pihaknya akan terus membangkitkan isu itu pada masa yang lain. – Bernama


Presiden Zelensky lawat Donetsk, kawasan didakwa milik Russia

DONETSK, 12 Jamadilawal 1444H, Rabu – Presiden Ukraine, Volodymyr Zelensky membuat lawatan di wilayah timur negaranya di Donestsk yang didakwa Russia sebagai kawasan miliknya.

Kawasan berkenaan di sekitar bandar Bakhmut kini menjadi sasaran utama pertempuran sengit selepas pasukan tentera Ukraine merampas semula Kherson di selatan negara itu, bulan lalu.

Bagaimanapun, Zelensky yakin Ukraine mampu merampas semula semua kawasan yang ditawan Russia termasuk Crimea – selatan Ukraine yang ditawan Russia sejak lapan tahun lalu.

Katanya, sejak beberapa minggu lalu pertempuran berlaku berhampiran Bakhmut.

Dalam lawatan berkenaan beliau melahirkan rasa kagum terhadap pasukan tentera yang berjaya menawan semula bandar Sloviansk, bandar pertama yang ditawan Russia pada 2014.

Beliau juga turut melawat pasukan tentera yang dirawat di hospital di wilayah Kharkiv di timur laut Ukraine.

Sementara itu, Datuk Bandar Donetsk, yang berada di bawah kawalan Russia berkata, serangan tembakan Ukraine telah membunuh enam dipercayai tentera Russia.

Di wilayah Dnipropetrovsk, Datuk Bandar Valentyn Reznivhenko berkata, serangan terbaharu Russia yang dilaporkan berlaku petang semalam dan mengakibatkan seorang cedera selepas kawasan industri berkenaan diserang dan menyasarkan infrastruktur awam.

Ukraine kini yang menyaksikan musim salji dan suhu di bawah paras sifar di beberapa wilayah dan jutaan penduduk kini tidak mempunyai bekalan elektrik dan air sekali gus menimbulkan kebimbangan orang ramai akan meninggal dunia akibat hipotermia. – Agensi


PBB kutuk serangan pengebom bunuh diri di Iraq

NEW YORK, 9 Jamadilakhir 1442H, Jumaat – Setiausaha Agung Pertubuhan Bangsa-Bangsa Bersatu (PBB) Antonio Guterres mengutuk sekeras-kerasnya insiden letupan berkembar yang menyasarkan orang awam di sebuah pasar di Baghdad, Iraq, lapor Agensi Berita Xinhua.

Guterres mengucapkan takziah kepada keluarga mangsa, kerajaan dan rakyat Iraq serta berharap mereka yang cedera akan segera pulih, kata jurucakap Stephane Dujarric dalam satu kenyataan.

Ketua PBB itu meminta rakyat Iraq menolak sebarang usaha menyebarkan ketakutan dan keganasan yang bertujuan menggugat keamanan, kestabilan dan perpaduan. Beliau meminta kerajaan Iraq memastikan mereka yang terlibat segera dikenal pasti dan dibawa ke muka pengadilan, katanya.

Guterres mengulangi komitmen PBB untuk menyokong rakyat dan pemerintah Iraq dalam usaha mencapai keamanan, kata kenyataan itu.

Sekurang-kurangnya 32 orang terbunuh dan 110 yang lain cedera dalam kejadian itu selepas pengebom bunuh diri meletupkan tali pinggang peledaknya berhampiran pasar pakaian yang sesak di kawasan Bab al-Sharji.

Beberapa minit kemudian seorang lagi pengebom bunuh diri meletupkan dirinya di lokasi yang sama. – Bernama


Rakyat Palestin kecewa perjanjian khianat UAE-Israel

BAITULMAQDIS, 25 Zulhijjah 1441H, Sabtu – Rakyat Palestin kecewa dengan perjanjian normalisasi antara Emiriah Arab Bersatu (UAE) dan negara haram Israel – yang dianggap sebagai pengkhiatan terhadap negara mereka.

Terdahulu Israel kononnya bersetuju untuk menghentikan penaklukan di wilayah Palestin di bawah perjanjian damai dengan UAE yang disaksikan Amerika Syarikat (AS).

Dalam kenyataan bersama AS, UAE dan Israel berkata, langkah itu akan mendorong ke arah proses damai Timur Tengah dan bukti keberanian serta diplomasi tiga pemimpin negara – merujuk Donald Trump, Putera Mahkota Abu Dhabi, Mohammed Zayed al-Nahyan dan Perdana Menteri Israel, Benjamin Netanyahu.

Israel dikatakan akan menangguh rancangan untuk merampas sebahagian wilayah Tebing Barat dan memfokuskan usaha memperluas hubungan dengan negara-negara Arab dan Islam lain.

Yakin perjanjian itu hanya helah, warga emas Palestin, Saeed Ibrahim, 83, berkata, kesepakatan itu satu pengkhianatan terbaharu terhadap perjuangan Palestin – berpunca daripada negara-negara Arab.

“Semuanya bermula apabila Anwar Sadat berkunjung ke al-Quds (Baitulmaqdis). Mesir adalah puncanya,” katanya merujuk kunjungan bekas Presiden Mesir ke Israel.

“Sebelum ini, tidak ada yang berani untuk mengadakan perdamaian dengan Israel,” tambahnya.

Pada 1979, Mesir menjadi negara Arab pertama menjalin hubungan damai dengan Israel mengikut perjanjian Kem David disokong AS.

Jordan mengikut jejak langkah Mesir beberapa dekad kemudian, malah turut menandatangani perjanjian damai dan menjalinkan hubungan diplomatik dengan Israel pada 1994.

Rakyat Palestin sememangnya dapat menghidu hubungan UAE dan Israel, meskipun kedua-dua negara itu belum mengadakan pengumuman rasmi dalam masa terdekat.

Perkembangan ini menandakan kali ketiga negara Arab membuka hubungan diplomatik dengan Israel, termasuk Mesir dan Jordan. – Agensi


146,737 warga ATM mengundi Selasa ini: Panglima ATM

KUALA LUMPUR, 18 Rabiulakhir 1444H, Ahad – Seramai 146,737 anggota Angkatan Tentera Malaysia (ATM) dan pasangan di seluruh negara akan menunaikan tanggungjawab masing-masing pada hari pengundian awal bagi Pilihan Raya Umum ke-15 (PRU15), Selasa ini.

Panglima ATM, Jen Tan Sri Affendi Buang, yang berharap proses berkenaan berjalan lancar berkata, sebanyak 153 pusat mengundi telah diwartakan oleh Suruhanjaya Pilihan Raya (SPR) sebagai pusat pengundian awal bagi anggota dan pasangan ATM di seluruh negara.

“ATM sentiasa menyokong proses dan sistem Demokrasi Berparlimen di bawah pentadbiran Raja Berperlembagaan dengan Kebawah Duli Yang Maha Mulia Seri Paduka Baginda Yang di-Pertuan Agong sebagai Ketua Negara.

“Atas kesetiaan kepada baginda juga, warga ATM sentiasa berpegang kepada norma integriti dalam melaksanakan amanah serta tanggungjawab demi kesejahteraan negara,” katanya dalam kenyataan hari ini.

SPR menetapkan Selasa ini sebagai hari pengundian awal dan hari pengundian pada 19 November (Sabtu).

Dalam pada itu, Affendi berkata, ATM juga bersedia menghulurkan bantuan kepada SPR, pihak berkuasa tempatan dan pihak berkuasa awam dalam memastikan proses pengundian pada 19 November ini berjalan lancar.

“Pada masa sama ia bagi memastikan keselamatan dan kesejahteraan rakyat sentiasa terpelihara daripada sebarang kemungkinan yang tidak diingini sepanjang proses pengundian serta apabila keputusan pilihan raya diumumkan kelak,” katanya.

Menurutnya ATM juga akan terus fokus kepada keutamaan dalam memperkasakan kesiapsiagaan angkatan demi melindungi kepentingan dan kedaulatan negara pada setiap masa.

“Apatah lagi, ketika negara kini memasuki musim monsun timur laut yang bermula sejak 7 November lepas dan akan berlarutan hingga Mac tahun depan.

“ATM telah bersiap siaga dan bersedia untuk mengatur gerak aset sekiranya berlakunya banjir terutama di negeri yang berisiko terjejas dengan bencana tersebut,” katanya. – Bernama


Polis, TNB bongkar aktiviti curi bekalan elektrik, lombong Bitcoin

SERDANG, 7 Ramadan 1442H, Isnin – Polis dan Tenaga Nasional Berhad membongkar kegiatan mencuri bekalan elektrik bagi menjalankan aktiviti melombong mata wang digital Bitcoin, dalam serbuan di enam premis di Seri Kembangan dan Bandar Kinrara di sini pada 8 dan 17 April lepas.

Timbalan Ketua Polis Daerah Serdang Supt Mohd Rosdi Daud berkata, serbuan pertama membabitkan tiga premis di Pusat Perdagangan Bandar Putra Permai, Seri Kembangan pada 8 April, dan pihaknya telah menahan seorang lelaki dan wanita warga China, dipercayai penjaga premis itu.

Katanya, kedua-dua suspek berumur 32 dan 38 tahun yang tidak mempunyai sebarang rekod perjalanan sah, direman sehingga 28 April untuk siasatan lanjut.

Dalam serbuan kedua di Jalan Damai 3, Taman Damai Utama, Bandar Kinrara pada Ahad lepas pula, tiada tangkapan dilakukan.

“Sejumlah 297 mesin lombong dirampas daripada kedua-dua serbuan, dan nilai rampasan dianggarkan lebih kurang RM100,000,” katanya dalam sidang media Ibu Pejabat Polis Daerah Serdang di sini hari ini.

Beliau berkata, kes disiasat di bawah Seksyen 379 Kanun Keseksaan kerana mencuri dan Seksyen 427 Kanun Keseksaan kerana khianat, selain Seksyen 37(1) Akta Bekalan Elektrik 1990.

Sementara itu Mohd Rosdi berkata, seorang lelaki berusia 22 tahun yang dipercayai pengedar dan juga penghantar dadah, ditahan bersama sembilan kilogram syabu dalam serbuan operasi khas di Serdang Raya, Seri Kembangan, pada kira-kira 5.30 petang Khamis lepas.

Beliau berkata, hasil pemeriksaan, pihaknya menemui sembilan bungkusan plastik lutsinar di atas tempat duduk bahagian penumpang dan belakang kereta yang dipandu suspek, dengan anggaran berat 9.28 kilogram.

“Suspek bertindak agresif dan berlaku pergelutan sebelum dia ditahan. Harga pasaran dadah yang dirampas dianggarkan bernilai kira-kira RM380,000. Sebuah kereta jenis Honda City  turut disita untuk siasatan lanjut. Hasil semakan mendapati suspek mempunyai 10 rekod lampau berhubung kesalahan jenayah dan dadah, yang dilakukan sejak tujuh tahun lepas,” katanya.

Mengulas lanjut, beliau berkata, suspek giat melakukan kegiatan mengedar dan menghantar dadah kepada pengedar lain di sekitar Lembah Klang, sejak sebulan yang lalu.

“Suspek direman selama tujuh hari sehingga Khamis ini bagi membantu siasatan mengikut Seksyen 39B Akta Dadah Berbahaya,” katanya. -Bernama


Cukuplah tolak ansur selama ini, jangan tunduk ugutan NGO ultra kiasu

BANGI, 16 Jamadilakhir 1444H, Isnin – Kementerian Pendidikan (KPM) diingatkan tidak bertolak ansur dalam soal pendidikan meskipun mendapat ugutan daripada mana-mana pertubuhan Cina.

Ini kerana, tolak ansur yang diberikan selama ini sudah cukup, namun langsung tidak dihargai, malah diugut pula supaya tunduk desakan mereka, kata Prof Dr Mohd Ridhuan Tee.

“Kenapa kita harus tunduk kepada tekanan NGO ultra kiasu ini. Mereka hanya NGO. NGO! Faham.

“Jangan lagi kita gagal dalam membina negara bangsa. Negara ini ada agenda nasional yang perlu dipikul dan digalas. Sudahlah anak kita dipisahkan sejak kecil, penguasaan bahasa negara berada dalam tahap yang amat rendah.

“Bila bahasa tidak dikuasai, semua perkara lain akan terjejas. Kehidupan mereka di rumah langsung tidak ada sepatah perkataan Melayu,” katanya dalam kenyataan kepada Ismaweb.net.

Beliau berkata demikian ketika mengulas mengenai dakwaan Gabungan Persatuan Guru-Guru Sekolah Cina Malaysia (Jiao Zong) bahawa penggunaan bank soalan yang sama untuk subjek Bahasa Melayu (BM) bagi semua aliran sekolah adalah tidak sesuai.

Mengulas lanjut, Prof Ridhuan Tee meminta semua pihak sedar bahawa anak Melayu dan Cina tidak bergaul ketika berada di institusi pengajian tinggi.

Katanya, di universiti awam polarisasi sangat jelas apatah lagi di universiti swasta yang jurangnya teramat ketara.

Lebih malang lagi apabila adanya universiti berasaskan parti politik.

“Inilah kesilapan terbesar UMNO apabia meluluskan universiti berasaskan parti – bangsa – sehingga agenda hidup bernegara tergendala.

“UMNO sendiri tidak ada universiti, tetapi MCA, MIC dan Gerakan ada universiti sendiri, mengikut citarasa bangsa mereka,” katanya.

Rentetan itu, beliau meminta semua pihak belajar membina negara daripada Bumiputera Sabah dan Sarawak yang tidak pernah minta sekolah berasaskan kaum.

“Jika mereka minta juga, berapa ratus jenis sekolah berasaskan kaum yang perlu kita wujudkan, sedangkan mereka lebih berhak kerana mereka bukan pendatang.

“Dalam kata lain, kita tidak ada sekolah Melayu, yang ada hanya sekolah agama – berasaskan Perlembagaan – tetapi kita ada sekolah Cina dan sekolah India – Tamil.

“Hebatkan! Inilah yang kita canangkan ‘unity in diversity’, ‘Malaysia truly Asia’, ‘Social Cohesion’, kesepaduan dan penyatuanpaduan. Kita telah ‘dikencing’ sebenarnya,” katanya.


RUU 355 cegah perkara merosakkan, bukan jadikan Malaysia negara Taliban

Oleh Ainul Illia Meor Suzurudin

BANGI, 14 Safar 1443H, Selasa – Rang Undang-Undang (RUU) Mahkamah Syariah (Bidang Kuasa Jenayah) (Pindaan) 2021 atau RUU 355 bertujuan mencegah perkara-perkara kerosakan yang ‘memusnahkan’ masyarakat.

Justeru, undang-undang syariah yang bakal diterapkan sepatutnya dilihat sebagai penyelamat kepada masyarakat, bukan malapetaka kepada masyarakat.

Demikian tegas Pengarah Sekretariat Majlis Ulama ISMA (MUIS), Ustaz Syamil Esa membidas dakwaan kononnya meluluskan pindaan RUU 355 menjadi permulaan Malaysia berubah menjadi kepada sebuah negara Taliban.

Bekas Ketua Pegawai Eksekutif Institut Kajian Pembangunan Sabah (IDS), Johan Ariffin Samad didakwa berkata, kelulusan RUU355 itu akan menjadi permulaan kepada sebuah negara Islam dan pelaksanaan undang-undang hudud.

Menyifatkannya tidak masuk akal, Ustaz Syamil menegaskan dakwaan itu tiada bukti dan dalil yang menyokongnya.

“Namun dalil yang sedia ada di hadapan mata kita adalah undang-undang sekarang ini tidak mampu membendung dan mencegah perkara-perkara yang merosakkan masyarakat ini.

“Jika dibiarkan tanpa pengenalan RUU 355 ini, kerosakan akan menimpa masyarakat dan negara secara keseluruhannya,” katanya ketika dihubungi Ismaweb.net, hari ini.

Dalam pada itu, Ustaz Syamil menegaskan, negara kita adalah negara yang penduduk majoritinya muslim.

Berikutan itu, ia perlu dilihat dengan kaca mata sebagai sebuah negara yang beragama Islam.

“Undang-undang Islam jika ingin ditegakkan dan dilaksanakan dalam sebuah negara Islam, ia tidak perlu meminta izin orang lain kerana itu memang adalah hak asasi negara ini dan penduduk tanah air ini,” katanya.


Rakyat berhak tahu maklumat mengenai vaksin halal COVID-19

BANGI, 18 Rabiulakhir 1442H, Jumaat – Vaksinasi mencetuskan dilema sosiagama yang kompleks, selain isu kesihatan awam, keselamatan, keberkesanan dan mekanisme pengedaran.

Felo Penyelidik di Institut Kajian Tinggi Islam Antarabangsa (IAIS) Malaysia, Dr Ahmad Badri Abdullah berkata, sebahagian muslim percaya mereka mempunyai hak untuk menuntut vaksin halal.

Berbeza dengan bukan muslim, beliau berkata, status halal vaksin tidak difokuskan sebaliknya perkara utama adalah keselamatan dan keberkesanan.

Katanya, tumpuan status halal vaksin COVID-19 mula timbul selepas pengumuman Menteri Sains, Teknologi dan Inovasi, Khairy Jamaluddin bahawa vaksin akan tersedia suku pertama tahun depan.

“Kebimbangan masyarakat maya mengenai status halal vaksin mendapat pelbagai reaksi daripada pihak berkuasa. Mufti Pahang, Datuk Seri Dr Abdul Rahman Osman, mengatakan status halal vaksin penting untuk menjamin ketenangan jiwa dalam kalangan umat Islam dalam menerimanya.

“Dalam perkembangan sama, Ketua Pegawai Eksekutif (CEO) Halal Development Corporation (HDC), Hairol Ariffein Sahari, menunjukkan piawaian mengesahkan vaksin halal, termasuk untuk COVID-19 akan tersedia awal tahun depan.

“Turut dilaporkan HDC menjalin kerjasama dengan Jabatan Standard Malaysia (DSM) dan Jabatan Kemajuan Islam Malaysia (JAKIM) untuk mengembangkan piawaian itu, serta turut menjalankan langkah penyelidikan dan pembangunan (R&D) dengan beberapa syarikat yang menghasilkan vaksin,” katanya menulis di Berita Harian hari ini.

Mengulas lanjut, Dr Ahmad Badri berkata, masyarakat secara amnya berhak mendapat maklumat lengkap mengenai vaksin halal.

Jelasnya, dalam laporan HDC berjudul Global Market Potential for Halal Vaccines, vaksin halal tidak mengandungi bahagian atau produk haiwan tidak halal atau tidak disembelih mengikut syariah.

Oleh itu, katanya, ada mencadangkan pengeluaran vaksin halal dapat menggabungkan medium tumbuhan dan juga enzim berasaskan tumbuhan .

“Selain itu, di seluruh aliran pengeluaran, fasiliti pembuatan, pembungkusan, penyimpanan dan mekanisme pengangkutan mesti digunakan secara eksklusif untuk produk biologik halal. Malah, langkah mencukupi untuk mencegah pencemaran vaksin sepanjang peringkat pengeluarannya mesti dipatuhi pengilang,” katanya.

Pada masa sama, Dr Ahmad Badri berkata, masalah mungkin timbul apabila muncul vaksin halal baharu adalah mengenai status hukum bagi vaksin sedia ada yang belum dilabelkan sebagai halal.

Beliau berkata, dengan merujuk hujah disajikan dalam keputusan fatwa, baik dalam negara dan di peringkat global, jelas bahawa vaksin yang belum disahkan sebagai halal akan tetap dihukumkan sebagai harus atau mubah, di mana pengambilannya berdasarkan keperluan mendesak atau darurah.

“Vaksin, seperti ubat lain, dibenarkan menurut Islam selagi tidak mengandungi unsur terlarang yang dinyatakan dalam al-Quran atau daripada bahan najis.

“Oleh itu, jika tidak ada alternatif lain untuk mencegah penyakit berjangkit seperti difteria, tetanus, hepatitis B, dan lain-lain, vaksin sedia ada dapat diterima umat Islam tanpa keraguan.

“Daripada perspektif pembuatan dan pengedaran, untuk mencapai tahap imuniti kelompok dalam sesebuah masyarakat, ia pada hakikatnya memerlukan kepelbagaian produk vaksin,” katanya.